UMNO tiada pilihan selain pecat ADUN sokong Hajiji: Penganalisis

UMNO berada dalam dilema mengenai apa yang perlu dilakukan terhadap lima Ahli Dewan Undangan Negeri (ADUN) parti itu di Sabah yang menyokong Ketua Menteri Datuk Seri Hajiji Noor, dalam krisis politik negeri baru-baru ini, kata seorang penganalisis.

Pensyarah kanan Universiti Malaysia Sabah Dr Romzi Ationg bagaimanapun berkata parti itu tidak mempunyai pilihan selain memberi peluang kepada mereka berlima atau berisiko kehilangan keyakinan ahli lain.

Beliau berkata pemecatan mereka akan mengurangkan bilangan ADUN Barisan Nasional (BN)-UMNO Sabah di DUN dan melemahkan parti itu.

BN Sabah mempunyai 18 ADUN, termasuk dua wakil rakyat yang dicalonkan, daripada 79 anggota dewan undangan negeri (DUN).

“Pengikut ADUN ini juga mungkin tidak berpuas hati dengan keputusan sebegitu (pecat) tetapi ia adalah keputusan terbaik. Akan ada akibat negatif tetapi ini hanya sementara.

“UMNO mesti menunjukkan ketegasannya supaya ahlinya tidak hilang kepercayaan kepada parti,” kata Romzi sambil menambah ia juga akan menunjukkan keazaman parti untuk menyokong undang-undang antilompat parti.

Lima ADUN yang menyokong Hajiji dan menolak ‘Langkah Kinabalu’ oleh Pengerusi Badan Perhubungan UMNO Sabah Datuk Seri Bung Moktar Radin, ialah Datuk Shahelmey Yahya (Tanjung Keramat); Datuk Dr Yusof Yacob (Sindumin); Datuk Jasnih Daya (Pantai Dalit); Datuk Arsad Bistari (Tempasuk); dan Datuk James Ratib (Sugut).

Keahlian kelima-lima mereka kini menjadi tanda tanya selepas UMNO meluluskan dua pindaan perlembagaannya yang menyaksikan ahli boleh dipecat jika bertentangan dengan pendirian parti.

Dr Firdausi Suffian dari Universiti Teknologi Mara Sabah pula berkata kenyataan Presiden UMNO Datuk Seri Ahmad Zahid Hamidi semasa Perhimpunan Agung UMNO (PAU) baru-baru ini adalah satu lagi petunjuk bahawa lima ADUN itu akan kehilangan keahlian mereka.

Dalam ucapan dasar minggu lalu, Zahid berkata kepimpinan pusat akan tetap bersama UMNO Sabah dalam menghadapi kemelut politik di negeri itu.

Firdausi, bagaimanapun, mengakui UMNO sedang menghadapi masalah dan berkata ia tidak akan memberi petanda baik kepada parti jika lima ADUN terbabit kekal sebagai ahli.

“UMNO mungkin terpaksa memecat mereka kerana mereka mengetepikan parti. Jika tidak memecat mereka, ia akan bertentangan dengan semangat dan pendirian parti,” katanya sambil menambah ini akan menambah tekanan kepada parti selepas prestasi buruk mereka pada PRU-15.

Pada 9 Januari lalu kelima-lima ADUN terbabit dilaporkan berkata mereka sanggup dipecat.

Sokongan mereka membolehkan Hajiji, yang juga pengerusi Gabungan Rakyat Sabah (GRS), kekal sebagai Ketua Menteri dan terus menerajui kerajaan Sabah.

Semalam, Shahelmey mengulangi bahawa beliau bersedia menghadapi akibat kerana bertentangan dengan keputusan parti itu, dengan berkata beliau akan menyerahkan nasibnya kepada UMNO.

Ratib pada hari yang sama menyatakan pendirian yang sama.

Shahelmey dan Ratib dinaikkan pangkat dalam Kabinet negeri, dengan bekas Timbalan Ketua Menteri III dan Menteri Kerja Raya, mengambil alih jawatan Bung Moktar, Ratib dilantik sebagai Menteri Pembangunan Masyarakat dan Kesejahteraan Rakyat Negeri.

Di luar PAU baru-baru ini, Bung Moktar berkata nasib mereka berlima akan ditentukan tidak lama lagi.

Bagaimanapun katanya, mereka masih belum dirujuk kepada lembaga disiplin UMNO kerana proses tertentu perlu diselesaikan terlebih dahulu. – TheStar


Zionis tembak mati dua rakyat Palestin di Tebing Barat

Tentera rejim Zionis Israel membunuh dua rakyat Palestin hari ini (8 Oktober 2022) dalam pertempuran yang tercetus ketika serbuan di Tebing Barat yang diduduki secara haram, kata pegawai kesihatan Palestin, kejadian terbaru dalam beberapa bulan kebelakangan ini di sekitar bandar Jenin.

Tentera pengganas Israel mendakwa pasukan keselamatan dalam operasi menangkap lelaki bersenjata yang dikehendaki daripada kumpulan militan Jihad Islam, telah diserang kumpulan Palestin.

“Berpuluh-puluh rakyat Palestin melemparkan bahan letupan dan bom molotov ke arah pasukan dan melepaskan tembakan ke arah mereka. Pasukan itu melepaskan tembakan ke arah suspek bersenjata,” kata tentera rejim di Twitter.

Kementerian Kesihatan Palestin berkata dua rakyat Palestin terbunuh dan 11 cedera. Tiada ulasan segera daripada Pihak Berkuasa Palestin (PA).

Kejadian terbaru dalam siri insiden hampir setiap hari di sekitar Jenin, kubu kuat pejuang Palestin, meletakkan sekali lagi iklim keselamatan yang tidak menentu di Tebing Barat ketika Israel merancang pilihan raya pada 1 November.

“Semakin banyak pendudukan melakukan jenayahnya, semakin keras penentangannya,” kata Jihad Islam dalam satu kenyataan.

Lebih 70 rakyat Palestin terbunuh di Tebing Barat sejak Israel melancarkan Operasi Pemecah Ombak terhadap kumpulan pejuang pada 31 Mac sebagai tindak balas kepada rentetan serangan jalanan Palestin yang membawa maut di Israel. Jumlah korban termasuk pejuang dan orang awam.

Lonjakan keganasan di Tebing Barat, di mana rakyat Palestin mempunyai pemerintahan sendiri yang terhad di bawah PA, telah menjadi salah satu gelombang terburuk dalam tempoh beberapa tahun.

Rundingan damai anjuran Amerika Syarikat yang bertujuan menubuhkan negara Palestin di Tebing Barat, Gaza dan Baitulmaqdis Timur, runtuh pada 2014 dan tidak menunjukkan tanda pemulihan.

Pegawai keselamatan rejim Zionis telah menggesa PA untuk melakukan lebih banyak lagi bagi mengekang keganasan oleh kumpulan bersenjata.

Bagaimanapun PA, yang semakin tidak popular dalam kalangan banyak orang di Tebing Barat, berkata keupayaannya untuk melaksanakan pemerintahannya telah terjejas secara sistematik oleh pencerobohan Israel. – Agensi


PRN: PAS yakin PN rampas Selangor, hubungan PH-UMNO faktor penting

PAS Selangor yakin Perikatan Nasional (PN) mempunyai kelebihan untuk merampas dan mengambil alih pentadbiran negeri itu daripada Pakatan Harapan (PH), pada pilihan raya negeri (PRN) yang bakal diadakan dalam tempoh beberapa bulan lagi.

Pesuruhjaya PAS Selangor, Datuk Dr Ahmad Yunus Hairi, berkata walaupun perkara itu cuba dinafikan pihak lawan, wujud beberapa faktor serta perkembangan mutakhir politik semasa yang ternyata menyumbang ke arah keyakinan dan kemenangan PN.

“Rakyat di Selangor sudah muak dengan siri-siri pembohongan dan jani-janji palsu Pakatan Harapan dan ia diterjemahkan dalam bentuk undi.

“Calon PH dan Barisan Nasional (BN) kecundang di enam kerusi Parlimen di Selangor dalam Pilihan Raya Umum Ke-15 (PRU15), malah BN gagal menang walau satu kerusi pun di Selangor.

“PH dilihat tidak memiliki kemampuan membawa imej yang dikehendaki rakyat dalam pentadbiran, tambahan pula apabila mereka sanggup bekerjasama dengan BN yang selama ini mereka serang sebagai kleptokrat dan serba pincang,” katanya dalam kenyataan hari ini (16 Januari 2023), menurut BH.

Dr Ahmad Yunus berkata, rakyat Selangor masih tidak dapat melihat sebarang bentuk penyelesaian yang memuaskan daripada kerajaan PH berhubung beberapa permasalahan besar di negeri ini.

“Ini termasuklah isu kos hidup, peluang pekerjaan dan perumahan, isu banjir, pengurusan cerun dan tanah tinggi, pencemaran air dan kemudahan infrastruktur serta liputan internet.

“Rakyat Selangor inginkan sebuah kerajaan negeri berwibawa, penuh berintegriti dan dapat membela nasib serta kehidupan mereka di samping membawa pembangunan kepada rakyat dan negeri.

“Bukannya sebuah kerajaan yang populis dan gemar menabur janji-janji tetapi gagal membantu dan menangani permasalahan rakyat,” katanya.

“Atas faktor inilah dan mengambil kira ‘Gelombang Hijau’ yang membawa kemenangan besar pada PAS dan PN dalam PRU-15 baru-baru ini.

“Kemenangan ini termasuk undi daripada anak-anak muda, PAS yakin akan mampu mengambilalih kerajaan negeri bersama PN dengan menjanjikan sebuah pentadbiran bersih dan stabil sebagaimana dikehendaki rakyat di negeri ini,” katanya.


Bayaran Bantuan Prihatin Rakyat Tambahan mulai hari ini

Kerajaan memulakan bayaran Bantuan Prihatin Rakyat (BPR) Tambahan kepada 8.4 juta penerima secara berperingkat mulai hari ini membabitkan peruntukan berjumlah RM2.1 bilion, kata Menteri Kewangan Datuk Seri Tengku Zafrul Abdul Aziz.

Beliau berkata daripada keseluruhan penerima, seramai 3.6 juta adalah isi rumah, warga emas sama ada bujang atau tiada pasangan (1 juta), manakala 3.8 juta lagi adalah individu bujang.

Menerusi BPR Tambahan itu, isi rumah berpendapatan RM2,500 dan ke bawah akan menerima RM500; isi rumah berpendapatan RM2,501-RM5,000 (RM300); manakala warga emas berpendapatan RM5,000 dan ke bawah serta individu bujang berpendapatan RM2,500 dan ke bawah menerima RM100.

“Pembayaran kepada semua penerima dibuat mulai 30 Jun hingga 2 Julai dengan cara dikreditkan terus ke dalam akaun.

“Penerima yang tidak mempunyai akaun bank, pembayaran dibuat secara tunai mulai hari ini melalui cawangan Bank Simpanan Nasional (BSN) dan pihak bank akan mengeluarkan panduan prosedur operasi standard (SOP) dari semasa ke semasa,” katanya dalam kenyataan di sini hari ini.

Kaedah pembayaran bagi penerima di kawasan pedalaman Sabah dan Sarawak yang tiada akaun bank akan dibuat secara tunai bersekali dengan pembayaran Fasa Tiga BPR melalui BSN dengan kerjasama Lembaga Hasil Dalam Negeri dan Perbendaharaan Malaysia di kedua-dua negeri pada tarikh terdekat.

BPR adalah inisiatif bantuan tunai yang diperkenalkan kerajaan bagi memanfaatkan golongan B40 dengan pembayaran Fasa Satu dan Fasa Dua berjumlah RM4.68 bilion telah dibayar kepada 8.4 juta penerima masing-masing pada Februari serta Mei lepas.

Pada 31 Mei lepas, kerajaan mengumumkan Program Strategik Memperkasa Rakyat dan Ekonomi Tambahan (PEMERKASA Tambahan) bagi meredakan cabaran terutama ketika pelaksanaan Perintah Kawalan Pergerakan (PKP) 3.0 dengan menambah baik Program BPR.

Tengku Zafrul berkata mengambil kira pembayaran Fasa Satu, Fasa Dua dan BPR Tambahan, bantuan tunai yang disediakan sehingga kini kepada hampir 8.4 juta penerima adalah sebanyak RM6.78 bilion, manakala jangkaan pembayaran Fasa Tiga pada September ini dianggarkan berjumlah RM2.32 bilion.

“Secara keseluruhannya, peruntukan berjumlah RM9.1 bilion telah disediakan oleh kerajaan bagi pelaksanaan BPR yang telah dan akan disalurkan kepada golongan B40,” katanya.


IP beri isyarat ekonomi negara semakin mengukuh

Indeks Pelopor (IP) memberi isyarat bahawa Malaysia menuju ke arah ekonomi yang semakin mengukuh dalam tempoh beberapa bulan akan datang, lapor Bernama pada Jumaat.

Ketua Perangkawan, Datuk Seri Dr Mohd Uzir Mahidin berkata, IP Malaysia terus mencatat pertumbuhan positif pada Februari 2021 daripada tahun sebelumnya.

Katanya, kenaikan 8.5 peratus kepada 111.2 mata pada bulan rujukan daripada 102.5 mata pada Februari 2020 didorong oleh Indeks Perusahaan Bursa Malaysia, yang mencerminkan pertumbuhan Indeks Penjagaan Kesihatan, Indeks Pengangkutan & Logistik dan Indeks Utiliti.

“Perubahan bulanan IP menunjukkan trend yang sama dengan mencatatkan 1.1 peratus pada bulan tersebut, disumbangkan terutamanya oleh prestasi yang lebih baik dalam Import Benar Logam Asas Berharga & Logam Bukan Ferus Lain (0.6 peratus) dan Bilangan Syarikat Baru Didaftar (0.6 peratus),” katanya dalam kenyataan mengenai Penunjuk Ekonomi Malaysia: Indeks Pelopor, Serentak dan Susulan bagi Februari 2021, hari ini.

IP adalah alat yang digunakan untuk menjangka kenaikan dan penurunan ekonomi dalam purata empat hingga enam bulan ke hadapan.

Mohd Uzir berkata, kadar pertumbuhan IP terlicin adalah konsisten di atas trend dan bergerak ke atas yang selaras dengan pelaksanaan inisiatif Program Strategik Memperkasa Rakyat dan Ekonomi (PEMERKASA), bersama dengan suntikan fiskal baharu untuk meringankan beban yang sedang ditanggung oleh rakyat, mengukuhkan semula pertumbuhan ekonomi dan merancakkan aktiviti perniagaan.

“Seterusnya, pelaksanaan program vaksinasi yang dipercepat sangat penting untuk meningkatkan sentimen optimis dan sekali gus memulihkan ekonomi,” katanya.

Sementara itu, katanya Indeks Serentak (IS) yang mencerminkan keadaan keseluruhan ekonomi semasa, meningkat 3.1 peratus bulan ke bulan berbanding negatif 0.4 peratus pada Januari 2021.

“Pertumbuhan ini didorong oleh peningkatan ketara dalam Indeks Kuantiti Perdagangan Runcit (1.7 peratus). Secara tahunan, pertumbuhan IS lebih baik kepada negatif 2.0 peratus daripada negatif 2.2 peratus pada bulan sebelumnya,” katanya.

Beliau berkata, pada Februari 2021, kebanyakan perniagaan dibenarkan untuk meneruskan operasi di bawah pematuhan ketat dengan prosedur operasi standard (SOP) sedia ada.


Skandal LCS: Keselamatan negara atau selamatkan wang negara daripada hangus?

Kemelut dalam projek enam kapal tempur pesisir (LCS) bernilai RM9 bilion nyata mengecewakan, berbilion wang rakyat sudah dikeluarkan untuk membiaya projek tersebut tetapi kapal pula tidak siap sehingga hari ini.

Kapal yang tidak siap tersebut sememangnya amat penting bagi kegunaan Tentera Laut Diraja Malaysia (TLDM) khususnya untuk menjaga perairan negara yang luas dan mudah dicerobohi oleh kapal-kapal asing, bahkan dikatakan kapal tersebut memiliki ciri-ciri “halimunan” yang boleh mengelak dikesan mana-mana radar musuh.

Sudah pasti jika kapal tersebut siap, ia pasti dapat memberi kelebihan kepada pasukan keselamatan negara dalam menjaga sempadan dan memantau perairan negara yang sentiasa diancam oleh pihak luar.

Malangnya, kapal tersebut gagal disiapkan mengikut tempoh jadual waktu yang ditetapkan dan lebih memburukkan keadaan tidak diketahui bila pembinaan kapal itu boleh disiapkan walhal RM6 bilion wang rakyat sudah dibelanjakan setakat ini.

Laporan Jawatankuasa Kira-Kira Wang Negara (PAC) mendedahkan syarikat yang memperoleh projek tersebut, Boustead Naval Shipyard (BNS) tidak memenuhi kriteria semasa dianugerahkan projek yang amat penting buat negara disebabkan kedudukan kewangannya yang tenat.

Malah, kerajaan terpaksa menyuntik RM400 juta dana awal kepada BNS untuk membantu syarikat itu memulakan projek LCS tersebut.

Bagaimanapun, pendedahan laporan PAC mengejutkan banyak pihak apabila RM400 juta suntikan dana awal itu pula digunakan BNS untuk menyiapkan projek Kapal Peronda Generasi Baharu (NGPV) walhal ia sepatutnya untuk projek LCS.

Jelas sekali perkara tersebut tidak sepatutnya berlaku, mengapa BNS perlu menggunakan dana LCS untuk menyiapkan projek lain? Jadi tidak hairan lah projek LCS tersebut berdepan kelewatan kerana dana awal yang disalurkan digunakan untuk pembinaan kapal lain.

Bagaimanapun, bekas Menteri Pertahanan, Datuk Seri Ahmad Zahid Hamidi dan bekas Perdana Menteri Datuk Seri Najib Razak menggunakan alasan retorik politik untuk menyalahkan pihak lain sebagai punca kelewatan dalam projek LCS tersebut.

Zahid dan Najib sepatutnya membaca laporan PAC tersebut, bukankah sudah dijelaskan RM400 juta yang disalurkan kepada BNS untuk tujuan pembinaan LCS digunakan untuk pembinaan projek lain.

Pendedahan PAC itu sebenarnya secara tidak langsung memberi senario sebenar punca kelewatan LCS tidak disiapkan, tidak ada gunanya kedua-dua mereka yang terpalit dengan skandal tersebut cuba mengalihkan permasalahan sebenar dihadapi dalam skandal tersebut.

Zahid berkata kerajaan perlu berhati-hati dalam menilai projek LCS kerana bimbang aspek keselamatan negara, jadi aspek keselamatan apa yang dimaksudkannya apabila dana awam disalahgunakan dengan sewenang-wenangnya pihak tidak bertanggungjawab.

Laporan PAC yang dikeluarkan baru-baru ini tidak menyalahkan mana-mana pihak, tujuan dan matlamatnya adalah untuk menyelamatkan wang rakyat daripada terus hangus begitu sahaja seperti yang berlaku dalam skandal kewangan, 1Malaysia Development Berhad (1MDB) sebelum ini.

Bagaimanapun, Zahid dan Najib nampaknya begitu panik dengan kemunculan satu lagi skandal besar ini. Adakah mereka berdua mempunyai kepentingan disebalik projek kapal tak siap ini?

Amaran Timbalan Presiden PKR, Rafizi Ramli sudah cukup membuatkan kedua-dua pemimpin utama UMNO itu panik dan menggelabah, adakah mereka takut kantoi dan ditangkap terlibat dalam satu skandal besar satu lagi?

Terdahulu, skandal LCS bernilai RM9.1 bilion mendapat perhatian orang ramai susulan pendedahan laporan PAC pada minggu lepas.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Pengerusi PAC, Wong Kah Woh, mendedahkan lebihan kos projek LCS berjumlah RM1.4 bilion, dengan RM400 juta digunakan untuk membayar hutang lama daripada projek kapal peronda lama.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Kes kalimah Allah, dua Majlis Agama Islam mohon mencelah dalam rayuan kerajaan

Dua Majlis Agama Islam, Wilayah Persekutuan dan Johor membuat permohonan untuk mencelah dalam rayuan yang dimohon pihak kerajaan terhadap keputusan Mahkamah Tinggi berhubung hak penggunaan kalimah “Allah” oleh wanita beragama Kristian dari Sarawak bagi tujuan pendidikan agamanya.

MAIWP dan MAIJ telah memfailkan permohonan itu, sementara pengurusan kes rayuan Kementerian Dalam Negeri (KDN) dan kerajaan itu diadakan secara dalam talian hari ini.

Menurut laporan Bernama, peguam Annou Xavier, yang mewakili Jill Ireland Lawrence Bill mahkamah menetapkan 12 Julai untuk pengurusan kes berikutnya bagi membolehkan Jabatan Peguam Negara memfailkan rekod rayuan dan juga bagi pihak-pihak berkenaan memfailkan afidavit masing-masing bagi permohonan pencelah.

Peguam MAIWP Fakhrul Azwan Abu Hasan, ketika dihubungi mengesahkan pihaknya telah memfailkan permohonan tersebut.

Permohonan MAIWP ini merupakan usaha keduanya untuk mencelah dalam kes Jill Ireland.

Sebelum ini, MAIWP memfailkan permohonan mencelah di Mahkamah Tinggi tetapi hanya dibenarkan bertindak sebagai amicus curiae (rakan mahkamah) untuk membantu mahkamah.

Pada 10 Mac lepas, Mahkamah Tinggi memutuskan bahawa penganut agama Kristian di seluruh negara boleh menggunakan kalimah “Allah” dan tiga perkataan Arab yang lain dalam penerbitan agama mereka untuk tujuan pendidikan.

Hakim Datuk Nor Bee Ariffin, yang kini Hakim Mahkamah Rayuan, membenarkan permohonan semakan kehakiman oleh Jill Ireland dan tiga perintah termasuk perisytiharan bahawa wanita suku kaum Melanau itu mempunyai hak perlembagaan di bawah Perkara 3, 8, 11 dan 12 Perlembagaan Persekutuan untuk mengimport penerbitan semasa menjalankannya hak untuk mengamalkan agamanya dan hak untuk mendapat pendidikan.

Dalam penghakimannya, Nor Bee berkata arahan oleh KDN pada 1986 untuk tidak membenarkan penggunaan kalimah Allah, Baitullah, Kaabah and solat oleh bukan Islam adalah menyalahi undang-undang dan tidak berpelembagaan.

KDN dan kerajaan memfailkan rayuan pada 15 Mac terhadap keputusan itu.


Doa senjata rohani perangi Covid-19, tawakal selepas berusaha: PM

Perdana Menteri, Tan Sri Muhyiddin Yassin malam ini mengingatkan bahawa Islam menganjurkan umatnya supaya bersabar, reda dan tidak putus asa dalam usaha memerangi pandemik Covid-19 yang melanda sekarang.

Sambil menggalakkan terus berdoa – yang menjadi senjata rohani umat Islam – Perdana Menteri berkata sebagai insan beriman semua pihak mesti mempercayai bahawa pandemik ini adalah ujian daripada Allah SWT.

Beliau berkata demikian ketika menyertai ‘Forum Perdana Hal Ehwal Islam & Malaysia Berzikir Bersama YAB Perdana Menteri’ secara maya malam ini.

Timbalan Perdana Menteri, Datuk Seri Ismail Sabri Yaakob; Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri dan Timbalannya, Datuk Ahmad Marzuk Shaary; serta Ketua Pengarah Jakim, Datuk Abdul Aziz Jusoh.

Perdana Menteri juga berkata amalan berzikir mengingati Allah sangat dituntut bukan sahaja untuk mengukuhkan aspek kerohanian, tetapi seiring sikap bertawakal kepada-Nya setelah melaksanakan pelbagai ikhtiar dalam mendepani ujian pandemik Covid-19 ketika ini.

Sebagai insan beriman kita harus meyakini wabak itu adalah ujian Allah kepada manusia, maka apa yang dianjurkan Islam ialah agar bersabar dan reda dan tidak berputus asa dalam mencari ikhtiar penyelesaian menamatkan pandemik ini, katanya.

Oleh itu katanya, sebagai manusia biasa harus berusaha untuk terus mematuhi prosedur operasi standard (SOP) serta memastikan Program Imunisasi Covid-19 Kebangsaan (PICK) yang sedang rancak berjalan di seluruh negara juga dapat menjadi ikhtiar melindungi rakyat daripada ancaman wabak.

“Kesungguhan yang ditunjukkan petugas barisan hadapan dan dibantu pelbagi pihak, penjawat awam, NGO, pihak swasta pasukan keselamatan mahu pun orang perseorangan dalam menyalurkan segala bentuk bantuan kepada mereka yang memerlukan merupakan bukti perpaduan utuh meskipun dalam keadaan sukar ini.

“Saya doakan semangat kerjasama dan perpaduan ini dapat dipertingkatkan. Saya doakan Allah mengurniakan ketenangan dalam kehidupan seharian agar kita dapat sama-sama keluar daripada krisis akibat wabak Covid-19 dengan segera dan dapat kembali menjalani kehidupan dengan lebih baik,” katanya.

Pada masa sama Perdana Menteri memanjat kesyukuran kepada Allah atas limpah kurnia dapat bersama mengikuti majlis berkenaan yang merupakan kesempatan berharga untuk sama-sama bermuhasabah atas ujian pandemik Covid-19 yang sedang melanda negara.

“Kita bermunajat dan memohon kepada Allah agar beroleh pengampunan, kekuatan dan kesabaran dalam melalui hari-hari mencabar,” katanya.

Alunan zikir itu dipimpin Imam Besar Masjid Putra, Putrajaya, Ikmal Zaidi Hashim bersama tiga lagi imam besar masjid utama negara.

Program anjuran Jakim itu adalah sebagai kesinambungan usaha dan ikhtiar Malaysia dalam menghadapi pandemik Covid-19 di negara ini.

Sejurus selepas program tersebut, Perdana Menteri turut menyertai rancangan Forum Perdana Ehwal Islam bertajuk Menginsafi Hikmah dengan perbincangan bersama panel-panel yang diundangi iaitu Pakar Motivasi, Datuk Dr Mohd Fadhilah Kamsah; Pensyarah Universiti Malaya, Prof Madya Dr Sharifah Hayaati Syed Ismail dan pendakwah, Muhammad Ashraf Ridzuan.


UMNO Kedah salahkan PAS punca hubungan MN semakin longgar

UMNO Kedah menyalahkan pemimpin PAS yang mengeluarkan pelbagai kenyataan hingga mengeruhkan hubungan dan kerjasama kedua-dua parti dalam Muafakat Nasional (MN).

Timbalan Pengerusi Badan Perhubungan UMNO Kedah Datuk Othman Aziz juga mendakwa penyertaan PAS ke dalam Perikatan Nasional (PN) menyebabkan hubungan MN semakin longgar.

Walaupun secara peribadi masih mendukung semangat MN, beliau yang juga Ketua UMNO Bahagian Jerlun menyerahkan kepada pucuk pimpinan tertinggi parti berhubung kerjasama MN.

“Saya sentiasa mendukung semangat muafakat dan selalu berkata orang Melayu tidak mampu untuk berpecah.

“Namun kita sedih apabila keakraban yang disemai UMNO dan PAS mula longgar sejak parti itu masuk ke dalam kerajaan Perikatan Nasional (PN) dengan pelbagai kenyataan dikeluarkan pimpinan mereka sendiri.

“Jadi, kami di bawah ini, akan akur dengan keputusan pucuk pimpinan terutama lima di atas dan Perdana Menteri, Datuk Seri Ismail Sabri Yaakob untuk melakarkan sesuatu yang memberi faedah jangka panjang demi agama, bangsa dan negara,” katanya menurut laporan BH.

Sehubungan itu, Othman meminta semua ahli UMNO dapat bergerak bersama bagi memperkukuh parti itu dalam menghadapi Pilihan Raya Umum Ke-15 (PRU-15) yang dijangka diadakan pada bila-bila masa.

“Kita kena bergerak sederap dengan niat untuk sama-sama memperkuatkan ikatan. Kita perlu praktikkannya, jangan kita praktik hanya untuk kesenangan diri masing-masing sahaja.

“Itu tidak boleh dibuat sebab dalam perjuangan, kita bukan hanya melihat pada diri semata-mata,” katanya.


Cacar monyet dikesan menular dalam komuniti Britain

Britain mengesahkan berlaku jangkitan harian virus cacar monyet (monkeypox) yang tiada kaitan dengan sebarang perjalanan ke Afrika Barat, di mana penyakit itu adalah endemik, kata seorang pegawai kesihatan pada Ahad (22 Mei).

Agensi Keselamatan Kesihatan United Kingdom (UKHSA) berkata angka baharu akan dikeluarkan pada Isnin, selepas mencatatkan 20 kes pada Jumaat.

Ketua Penasihat Perubatan UKHSA, Susan Hopkins membenarkannya ketika ditanya sama ada penularan dalam komuniti kini menjadi kebiasaan di Britain.

“Kami mengesan kes yang tidak mempunyai hubungan yang dikenal pasti dengan individu dari Afrika Barat. Itu yang kami lihat sebelum ini di negara ini.

“Kami mengesan lebih banyak kes setiap hari. Ia akan dimaklumkan pada Isnin,” katanya kepada stesen televisyen BBC.

Hopkins enggan mengesahkan laporan bahawa seorang individu dimasukkan ke unit rawatan rapi, tetapi berkata wabak itu tertumpu di kawasan bandar, dalam kalangan lelaki gay atau biseksual atau lelaki yang mengadakan hubungan seks dengan lelaki.

“Risiko populasi umum kekal sangat rendah pada masa ini, dan saya fikir orang ramai perlu berwaspada terhadapnya,” katanya, sambil menambah bahawa bagi kebanyakan orang dewasa, gejala akan ‘agak ringan’.

Kes pertama UK diumumkan pada 7 Mei, membabitkan pesakit yang sebelum itu telah melawat Nigeria. Penyakit ini juga merebak di Eropah dan Amerika Utara.

Cacar monyet boleh berjangkit melalui sentuhan dengan luka kulit dan titisan orang yang tercemar, serta barangan yang dikongsi seperti peralatan tempat tidur dan tuala.

Gejalanya termasuk demam, sakit otot, limfa bengkak, menggigil, keletihan dan ruam seperti cacar air pada tangan dan muka. Mereka biasanya hilang selepas dua hingga empat minggu.

Tiada rawatan khusus tetapi vaksinasi terhadap cacar didapati kira-kira 85 peratus berkesan dalam mencegah cacar monyet.

Setiausaha Pendidikan Nadhim Zahawi berkata kerajaan UK sudah mula membeli stok vaksin cacar.

“Kami mengambil perhatian yang serius penyakit itu… sangat serius,” katanya kepada BBC. – Agensi


UMNO dah tak betul bila kata DAP lebih baik daripada PAS: Hamzah

Ketua Pembangkang, Datuk Seri Hamzah Zainudin terkejut dengan kenyataan Timbalan Presiden UMNO Datuk Seri Mohamad Hasan bahawa DAP lebih baik dan tidak bermuka-muka dalam berkawan, berbanding Perikatan Nasional (PN), khususnya PAS.

Malah beliau mendakwa Mohamad atau Tok Mat tidak bercakap jujur apabila menyatakan DAP lebih baik berbanding PAS sehingga menjadi antara alasan UMNO bekerjasama dengan Pakatan Harapan (PH), termasuk DAP, membentuk Kerajaan Persekutuan.

Hamzah yang juga Setiausaha Agung Perikatan Nasional (PN) mendakwa, ini kerana Ahli Parlimen Rembau bercakap sebaliknya sebelum ini, ketika menemuinya pasca Pilihan Raya Umum Ke-15 (PRU-15).

“Saya wallahi nak cerita… sehari selepas Pilihan Raya Umum (PRU), beliau (Mohamad) ada datang ke rumah saya.

“Apa yang disampaikan kepada saya ialah: ‘Brother, saya hendak maklumkan sekiranya Presiden UMNO mahu bekerjasama dengan DAP, saya orang pertama yang akan menentang’.

“Malah, Setiausaha Agung PAS, Datuk Seri Takiyuddin Hassan turut menjadi saksi pertemuan dan kata-kata itu.

“Namun, apabila beliau kini menyatakan DAP lebih ikhlas dan lebih baik… apahal manusia macam ini. Sejak akhir-akhir ini, mereka sentiasa bercakap pusing-pusing,” katanya menurut BH.

Beliau berkata demikian pada sidang media selepas menghadiri Majlis Penyampaian Sumbangan Bantuan Pasca Banjir, PN Sentiasa Bersamamu di Kampung Periok, di Tumpat, hari ini (12 Januari 2023).

Hadir sama Menteri Besar Kelantan, Datuk Ahmad Yakob, dan Takiyuddin.

Mohamad ketika berucap pada majlis perasmian serentak Perhimpunan Agung Wanita, Pemuda dan Puteri UMNO di Pusat Dagangan Dunia di ibu negara semalam, berkata UMNO bekerjasama dengan DAP pasca PRU-15 kerana parti itu tidak bermuka-muka serta tidak berpura-pura dalam setia kawan.

Sebaliknya, Mohamad berkata, UMNO sukar bekerjasama dengan PAS kerana mendakwa PAS tidak pernah setia atau ikhlas, malah tanpa segan berselingkuh atau curang dengan parti serpihan atau ‘janda’ UMNO.

Mengulas lanjut, Hamzah mengaku terkejut apabila mendengar ucapan Mohamad pada perhimpunan agung parti itu, semalam.

“Jika mereka menyatakan DAP lebih baik daripada PAS, ini bermakna UMNO sudah tidak betul… mana boleh DAP lebih baik (daripada PAS).

“Justeru, saya yakin pada Pilihan Raya Negeri (PRN) nanti, rakyat sudah pasti tidak akan menyokong mereka yang menyatakan DAP lebih baik berbanding PAS,” katanya.


Bubar DUN Johor, Speaker minta tunggu sehingga Ahad nanti

Semua pihak diminta menunggu sehingga Ahad, ia selepas spekulasi pembubaran Dewan Undangan Negeri (DUN) Johor semakin bertiup kencang ketika ini.

Perkara itu diberitahu Speaker DUN Johor, Suhaizan Kaiat berhubung dakwaan Menteri Besar Datuk Hasni Mohamad sudah menghantar surat permohonan pembubaran DUN bagi membolehkan pilihan raya negeri (PRN) diadakan dalam masa terdekat.

Bagaimanapun, Suhaizan berkata, setakat hari ini beliau atau pejabatnya masih belum menerima sebarang surat berkaitan berkaitan PRN termasuk daripada Hasni seperti didakwa.

“Tidak benar. Saya atau pejabat Speaker tidak menerima apa-apa surat pun berkaitan PRN, setakat hari ini.

“Tunggu Ahad nanti apabila pejabat dibuka semula,” katanya dipetik laporan BH.

Terdahulu, tular laporan media mendakwa surat permohonan pembubaran DUN oleh Hasni sudah dihantar kepada pejabat Speaker DUN Johor.

Laporan itu yang memetik sumber UMNO turut mendakwa konon DUN Johor akan dibubar pada Ahad ini, selepas permohonan untuk pembubaran DUN telah mendapat perkenan Istana Johor.

Tengah hari tadi, Hasni dilaporkan memberi isyarat PRN Johor, mungkin diadakan dalam masa terdekat.

Hasni yang juga Pengerusi Perhubungan UMNO dilaporkan turut memberi jaminan, jika PRN Johor dilaksanakan dalam waktu terdekat, ia tidak akan mengganggu sebarang urusan pentadbiran kerajaan negeri.


Anwar tak ‘perform’ tadbir negara, isu rasuah hanya retorik: MP PN

Kenyataan Perdana Menteri, Datuk Seri Anwar Ibrahim bahawa beliau sanggup dijatuhkan demi melawan rasuah disifatkan sebagai retorik untuk menutup kelemahan dan mengalihkan isu kegagalan kerajaan Pakatan Harapan-Barisan Nasional (PH-BN) dalam menguruskan negara pada masa ini.

Ahli Parlimen Perikatan Nasional (PN) Tangga Batu, Bakri Jamaluddin berkata, tindakan sebegitu akan menambah kekusutan kepada politik dalam negara yang akhirnya tidak akan membawa Malaysia ke mana-mana.

“Apabila dia tak ‘perform’, dia terpaksa mengalihkan isu. Kita lihat kes-kes yang dibawa ialah kes-kes terpilih yang tidak mempunyai kekuatan untuk mendakwa. Ini berbeza dengan pendekatan Tun Dr Mahathir (semasa menjadi PM).

“Kalau kita tengok Tun Dr Mahathir dulu, bila dia nak mengalihkan isu dalam negara dia memainkan isu antarabangsa contohnya soal Malaysia dengan Singapura.

“Tetapi Anwar dia masih bermain dalam dalam lingkungan domestik, lingkungan dalam negara yang akhirnya akan menyebabkan politik Malaysia tidak stabil,” katanya lapor Harakah.

Mengulas lanjut, Bakri mengambil contoh pertelingkahan antara Anwar dengan Mahathir yang sedang berlaku pada masa ini adalah sesuatu yang terlalu politiking yang boleh menjurus kepada ketidakstabilan negara.

“Dia usik Tun Mahathir. Kemudian Tun Dr Mahathir usik dia semula. Dan akan timbul kisah-kisah lama. Akhirnya rakyat akan terbelenggu dalam krisis politik dalam negara yang tidak membawa Malaysia ke mana-mana sebenarnya.

“Ini pada pandangan saya, Anwar sebagai PM kena ubahlah. Biar kita fokus pada nak menyelesaikan masalah rakyat. Itu yang penting,” katanya lagi.

Beliau yang juga Timbalan Pesuruhjaya PAS Melaka menambah, pada masa ini banyak kenyataan yang dibuat oleh Anwar berkaitan rasuah akan ‘dihentam’ oleh netizen sedahsyat-dahsyat dan sehebat-hebatnya kerana dilihat sebagai satu hipokrasi.

“Timbalan Perdana Menteri, Datuk Seri Zahid Hamidi yang terpalit dengan 47 kes. Itu dah memang sedang dibicarakan mahkamah. Dan lihat pula usaha-usaha yang dilakukan.

“Baru-baru ini Zahid dah hantar representasi untuk mohon supaya kes beliau itu digugurkan. Jadi benda-benda ni sebenarnya memberi kesan kepada kepada Anwar sendiri.

“Jadi akhirnya rakyat kini melihat bahawa ini bukan suatu perjuangan menentang rasuah, tapi ini sebenarnya persekongkolan politik. Mereka bukan nak menghapuskan rasuah, tetapi bagi saya lebih pada kelangsungan politik dan politik populis,” katanya.

Bakri berkata sehingga hari ini masih belum jelas apakah perancangan jangka pendek dan jangka panjang kerajaan dalam menyelesaikan masalah rakyat seperti kos sara hidup dan harga barangan yang meningkat.

Beliau berpandangan bahawa akhirnya rakyat akan menyesal kerana telah memberi mereka dua kali peluang untuk mentadbir negara tetapi gagal melakukannya dengan baik.

“Dan saya rasa kalau Anwar gagal kali ini, dia akan gagal sampai bila-bila. Ini bukan pandangan untuk jatuhkan dia, tapi pandangan yang kita anggap nasihat. Jika dia gagal kali ini selama-lamanya dia akan ditolak kerana rakyat sudah bagi peluang kali kedua,” katanya.


Mahkamah diberitahu 1MDB rancang bayar hutang menggunakan hasil IPO

Mahkamah Tinggi Kuala Lumpur semalam diberitahu 1Malaysia Development Berhad (1MDB) berhasrat menggunakan dana daripada tawaran awam permulaan (IPO) untuk melunaskan pinjaman bank dan hutang sedia ada syarikat berkenaan.

Bekas Ketua Pegawai Eksekutif 1MDB Mohd Hazem Abdul Rahman, 49, bersetuju dengan cadangan peguam Datuk Seri Najib Razak, Tania Scivetti bahawa 1MDB memperoleh dua aset tenaga dalam usaha meningkatkan kepentingannya dalam sektor tenaga dan akhirnya disenaraikan di Bursa Saham Malaysia.

Bernama melaporkan pemerolehan dua pengeluar tenaga bebas oleh 1MDB itu ialah Tanjong Energy Holdings Sdn Bhd dan Mastika Lagenda Sdn Bhd.

Saksi ke-10 pendakwaan itu berkata demikian ketika pemeriksaan balas oleh Scivetti dalam perbicaraan kes bekas perdana menteri itu berhubung penyelewengan dana 1MDB berjumlah RM2.3 bilion.

Merujuk kepada laporan Jawatankuasa Kira-Kira Wang Negara (PAC) berhubung Pengurusan Kawalan Urus Tadbir 1MDB, beliau bersetuju dengan soalan Scivetti bahawa beliau ada menyatakan hasil daripada IPO digunakan untuk membayar pinjaman bank serta melunaskan keseluruhan hutang 1MDB.

Scivetti: Adakah anda bersetuju bahawa idea melancarkan IPO adalah demi kepentingan 1MDB memandangkan dana yang dikumpul akan membantu melunaskan pinjaman yang sedia ada dan membawa masuk aliran wang tunai kepada 1MDB?

Mohd Hazem: Ya

Saksi itu juga bersetuju bahawa rasional jangka panjang di sebalik pemerolehan Tanjong Energy dan Mastika Lagenda adalah untuk mengabungkan kedua-dua syarikat tersebut kepada satu entiti dan seterusnya kepada terbitan IPO di bursa saham.

Beliau turut bersetuju apabila disoal bahawa 1MDB Energy Holdings Ltd disasarkan untuk terbitan IPO.

Scivetti: Adakah anda bersetuju memandangkan liabiliti kewangan yang dihadapi oleh 1MDB pada 2014, anda memberitahu mesyuarat lembaga pengarah 1MDB pada 26 Mac 2014 bahawa senaraian IPO akan menjana pulangan antara RM15 hingga RM24 billion?

Mohd Hazem: Saya tidak pasti dengan angka tersebut.

Saksi itu juga bersetuju dengan saranan Scivetti bahawa penyenaraian 1MDB di bursa saham adalah baik untuk memperluaskan aktiviti syarikat.

Najib, 67, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan awang haram membabitkan jumlah yang sama.

Perbicaraan di hadapan Hakim Collin Lawrence Sequerah bersambung Isnin ini.


Bung kata jika Zahid berundur MT kena ikut, tapi dulu tak ikut Najib

Ahli Majlis Tertinggi (MT) UMNO Datuk Seri Bung Moktar Radin berkata semua pemimpin parti perlu meletak jawatan sekiranya Presiden parti Datuk Seri Ahmad Zahid Hamidi, berbuat demikian.

Pengerusi Badan Perhubungan UMNO Sabah itu berkata seluruh kepimpinan Barisan Nasional (BN) harus bertanggungjawab di atas kekalahan teruk gabungan itu pada Pilihan Raya Umum Ke-15 (PRU-15).

Menurutnya jika parti itu merasakan Zahid perlu meletakkan jawatan dan bertanggungjawab, pemimpin lain perlu mengikutnya.

“Sebenarnya seluruh kepimpinan mesti bertanggungjawab kerana ia (strategi PRU15) adalah keputusan kolektif.

“Jadi jika (orang lain) mahu (Zahid) letak jawatan maka semua orang mesti letak jawatan juga, termasuk saya.

“”Saya tidak fikir ia akan sampai kepada itu (Zahid berundur). Kita akan membincangkannya,” katanya kepada media ketika ditemui di Pusat Dagangan Dunia di ibu negara, hari ini (Ahad, 20 November 2022).

Bung berkata demikian ketika ditanya adakah wajar pemimpin BN mendesak Zahid berundur.

Bagaimanapun, Bung Moktar terlupa ketika kali pertama BN dan UMNO mengalami kekalahan pada PRU-14 sebelum ini, hanya Datuk Seri Najib Razak sahaja yang membuat keputusan meletak jawatan setelah menerima desakan akar umbi.

Sedangkan, Zahid yang ketika itu menjadi Timbalan Presiden bersama ahli MT dan pimpinan yang lain, termasuk Bung Moktar sendiri, tidak pula meletak jawatan.

Zahid kemudian dipilih sebagai presiden parti setelah mengalahkan Khairy Jamaluddin dan Tengku Razaleigh Hamzah, dalam pemilihan sebelum ini.

Ketika ditanya sama ada mesyuarat biro politik Umno hari ini telah membuat sebarang keputusan mengenai parti mana yang akan diselaraskan untuk membentuk kerajaan akan datang, Bung berkata ia masih belum diputuskan.

“Kami belum memutuskan perkara itu lagi. Kami perlu membincangkannya terlebih dahulu.”


Skim jaminan kerajaan dibuka untuk pengusaha bas, teksi

Pengusaha bas dan teksi yang terjejas semasa pandemik Covid-19 kini boleh memohon skim jaminan kerajaan khas menerusi Syarikat Jaminan Pembiayaan Perniagaan Bhd (SJPP), syarikat milik penuh Menteri Kewangan Diperbadankan.

SJPP akan mula menerima permohonan daripada syarikat-syarikat kredit yang mengambil bahagian di bawah skim jaminan kerajaan khas yang disediakan untuk pengusaha bas dan teksi, ia merupakan inisiatif Skim Rehabilitasi Sewa Beli Bas dan Teksi (BTHPRS) yang diumumkan Perdana Menteri Tan Sri Muhyiddin Yassin di bawah pakej Pemerkasa Tambahan pada 31 Mei lalu.

“BTHPRS bertujuan untuk membantu pengusaha bas dan teksi yang layak dengan memberikan moratorium pinjaman sehingga 12 bulan dan lanjutan tempoh bayaran balik untuk mengurangkan impak daripada pandemik COVID-19 dan Perintah Kawalan Pergerakan (PKP) 3.0 terhadap perniagaan mereka.

“Sejumlah peruntukan sebanyak RM1.0 bilion telah diluluskan oleh kerajaan untuk skim ini,” kata SJPP dalam kenyataan hari ini lapor Bernama.

Katanya kerajaan akan menyediakan 50 peratus jaminan ke atas kemudahan kredit sewa beli yang disusun semula untuk pengusaha bas dan teksi yang layak.

“Jaminan itu akan mempunyai tempoh sehingga sembilan tahun dengan yuran jaminan sebanyak 0.5 peratus setahun dan yuran jaminan untuk tahun pertama akan dikecualikan.

“Dengan jaminan kerajaan, pengusaha bas dan teksi yang layak akan mendapat moratorium pinjaman selama 12 bulan dan lanjutan tempoh pinjaman sehingga 36 bulan,” katanya.

Pada masa ini, SJPP bekerjasama dengan pembiaya yang mengambil bahagian, iaitu Orix Credit Malaysia Sdn Bhd, Hap Seng Credit Sdn Bhd, Hitachi Capital Malaysia Sdn Bhd, Pac Lease Bhd, Scania Credit Malaysia Sdn Bhd dan syarikat kredit dan pajakan lain untuk memastikan BTHPRS berjaya dilaksanakan.

SJPP berkata dengan penyertaan aktif daripada semua pihak, termasuk pengusaha bas dan teksi, syarikat kredit dan persatuan serta dengan maklumat dan kesedaran mengenai skim ini, lebih ramai pengusaha akan mendapat manfaat daripada skim jaminan kerajaan ini.

“Skim ini dijangka dapat memberikan bantuan yang amat diperlukan untuk penggiat industri pengangkutan bagi menghadapi tempoh sukar ini dan pandemik COVID-19,” katanya.

Permohonan untuk jaminan kerajaan di bawah BTHPRS dibuka sehingga 31 Dis, 2021 atau sehingga skim tersebut digunakan sepenuhnya.

Pengusaha bas dan teksi yang berminat digalakkan menghubungi syarikat sewa beli, syarikat kredit atau syarikat sewa masing-masing untuk membincangkan mengenai pembiayaan mereka serta menikmati moratorium dan pembayaran balik bulanan yang lebih rendah.

Maklumat lanjut mengenai BTHPRS dan kriteria kelayakan boleh didapati di laman web SJPP di www.sjpp.com.my atau pihak yang berminat boleh menghantar pertanyaan mereka melalui e-mel kepada [email protected].


Habis licin RM1.03 juta disapu ‘pegawai LHDN’

Seorang wanita warga emas kerugian lebih RM1 juta setelah diperdaya sindiket Macau Scam yang menyamar pegawai Lembaga Hasil Dalam Negeri (LHDN) di Johor, semalam.

Ketua Polis Johor, Datuk Ayob Khan Mydin Pitchay berkata anggota Macau Scam menghubungi wanita berusia 69 tahun itu dan mendakwa dia terbabit dengan aktiviti pengubahan wang haram awal bulan ini.

“Mangsa (1) perempuan warga tempatan yang berumur 69 tahun telah menerima panggilan daripada (1) lelaki yang menyamar sebagai pegawai LHDN memaklumkan bahawa mangsa telah terlibat dengan aktiviti pengubahan wang haram pada awal bulan September 2021.

“Panggilan yang dibuat kemudiannya telah disambungkan kepada Mr Yong yang juga menyamar sebagai pegawai polis. Mangsa berasa takut dan mengikut arahan suspek untuk membuka akaun KSBC atas nama mangsa dan memberikan no siri kad ATM dan no pin akaun HSBC mangsa kepada suspek,” katanya dalam kenyataan hari ini.

Ayob berkata antara 3 September hingga 17 September lalu mangsa telah membuat pemindahan wang dari akaun OCBC, RHB, CIMB, Ambank dan Publik Bank ke akaun HSBC dengan jumlah keseluruhan sebanyak RM1,032,513.65.

“Mangsa juga telah menyerahkan semua TAC No (nombor kebenaran transaksi) yang diterima kepada suspek,” katanya.

Menurutnya, semalam mangsa membuat semakan akaun HSBC dan mendapati simpanannya telah berkurangan sebanyak RM1,032,513.65, sebelum menyedari ditipu dan kemudian membuat laporan polis.

Beliau berkata kes disiasat mengikut Seksyen 420 Kanun Keseksaan dan jika disabitkan kesalahan boleh dikenakan penjara maksimum 10 tahun dan boleh dikenakan sebatan serta denda.

Ayob Khan pada masa sama menyeru orang ramai supaya lebih berhati-hati dan peka terhadap trend jenayah ketika ini terutama melibatkan transaksi pembelian barangan, pelaburan dan perkenalan dalam talian menerusi media sosial.

“Gunakan aplikasi semakan dalam talian yang diperkenalkan pihak berkuasa seperti ‘Semak Mule’ sebelum melakukan sesuatu transaksi kewangan,” katanya.


Semua petugas SPR negeri sudah bersedia hadapi PRU-15, kata Pengerusi

Suruhanjaya Pilihan Raya (SPR) hanya menanti paluan gendang pilihan raya umum ke-15 (PRU-15) diumumkan dan segala persediaan sudah diambil bagi memastikan ia berjalan dengan lancar

Pengerusi SPR, Tan Sri Abdul Ghani Salleh berkata bagaimanapun hanya Agong sahaja yang boleh membubarkan Parlimen bagi memberi laluan PRU-15 diadakan tetapi semua petugas setiap negeri sudah diberikan latihan secukupnya untuk memastikan proses demokrasi negara itu berjalan dengan baik.

“Dari aspek perundangan, Fasal (2) Perkara 55 Perlembagaan Persekutuan memperuntukkan hanya Yang di-Pertuan Agong boleh memprorog atau membubarkan Parlimen.

“SPR telah mengambil segala inisiatif yang perlu merangkumi segala aspek urusan belanjawan, logistik, keperluan perkakasan dan sistem ICT, pengurusan sumber manusia serta latihan kepada petugas,” katanya dipetik laporan Utusan Malaysia.

Abdul Ghani juga berkata sejumlah 21.1 juta pemilih layak mengundi dengan jangkaan perbelanjaan mengurus pilihan raya lebih kurang RM1 bilion.

Menurut Abdul Ghani, setelah Parlimen dibubarkan, maka dalam tempoh 60 hari dari tarikh pembubaran itulah pilihan raya mesti diadakan berdasarkan kepada Fasal (4) Perkara 55 Perlembagaan Persekutuan. Di peringkat inilah salah satu daripada tiga fungsi dan tanggungjawab SPR di bawah Perkara 113 Perlembagaan Persekutuan bermula.

Jelasnya, persediaan ini penting bagi memastikan pengendalian penjalanan pilihan raya kelak adalah lancar, sempurna dan teratur terutamanya dalam tempoh fasa peralihan ke endemik ini.

Beliau menjelaskan, seramai 5,718,760 orang pemilih telah didaftarkan selepas pindaan umur kelayakan pengundi 18 tahun dan pendaftaran pemilih secara automatik dikuatkuasakan pada 15 Disember tahun lalu melalui pewartaan penetapan tarikh permulaan kuat kuasa Seksyen 3 Akta Perlembagaan (Pindaan) 2019.

Menurutnya, jumlah 5,718,760 pendaftar adalah meliputi semua warganegara yang berumur 18 tahun dan ke atas direkodkan sehingga 31 Disember 2021.

Seterusnya, kata beliau, semua warganegara yang mencapai umur 18 tahun akan didaftarkan sebagai pemilih dalam Daftar Pemilih Tambahan (DPT) yang diperaku dan diwartakan setiap bulan.

Sehingga DPT Bulan Jun 2022 yang diperaku dan diwartakan pada 19 Julai 2022 yang lalu, jumlah keseluruhan pemilih ialah 21,136,265 orang.

SPR amat menggalakkan orang ramai untuk membuat semakan maklumat pendaftaran pemilih di portal rasmi SPR iaitu https://www.spr.gov.my atau https://mysprsemak.spr.gov.my, aplikasi mudah alih MySPR Semak atau menghubungi Hotline SPR di talian 03- 8892 7018.


Toleransi alat satu padu Islam, dunia: PM

Toleransi atau berlapang dada, mampu menjadi alat menyatupadukan umat Islam serta dunia, dan seharusnya diterap dalam kalangan negara yang mempunyai pelbagai bangsa dan budaya majmuk, kata Perdana Menteri Datuk Seri Ismail Sabri Yaakob.

Menurutnya konsep toleransi dan berlapang dada yang mengutamakan nilai kebersamaan, juga selaras dengan konsep Keluarga Malaysia yang mampu menjadikan masyarakat di negara ini menghargai dan memahami nilai perbezaan.

“Konsep ini yang turut bermakna bersikap menerima dan damai terhadap sebarang keadaan yang dihadapi, telah ditekankan oleh kerajaan supaya menjadi sebahagian daripada amalan kehidupan Keluarga Malaysia yang berbilang kaum dan agama,” katanya dalam ucapan semasa perasmian Persidangan Ulama Asia Tenggara 2022 di Petaling Jaya, semalam.

Turut hadir Setiausaha Agung Liga Dunia Islam Syeikh Dr Muhammad Abdul Karim Al-Issa.

Dalam pada itu, Perdana Menteri turut menyentuh isu penghinaan terhadap Nabi Muhammad SAW di India, yang disifatkannya sebagai tindakan provokasi sehingga menggugat keharmonian masyarakat berlainan agama di negara berkenaan.

Ismail Sabri berkata insiden itu mendapat bantahan bukan sahaja daripada umat Islam di India, tetapi juga masyarakat antarabangsa termasuk Malaysia.

Tegas Perdana Menteri, tindakan menghina Rasulullah SAW merupakan perkara amat sensitif dan menjadi kewajipan seluruh masyarakat Islam bertindak balas, namun ia perlu dilakukan mengikut kerangka tuntutan agama.

“Ini adalah untuk mengelakkan kita terperangkap dengan mainan pihak tertentu yang ingin mencetuskan permusuhan antara penganut pelbagai agama,” katanya.

Perdana Menteri turut mengecam kezaliman rejim Zionis Israel yang berterusan menindas dan membunuh rakyat Palestin dengan kejam, tanpa adanya sebarang usaha menghalang dan membawa pihak yang bertanggungjawab ke muka pengadilan.

Menurut Ismail Sabri ketika lawatannya ke Amerika Syarikat baru-baru ini, beliau telah membangkitkan isu kekejaman Israel terhadap rakyat Palestin dan meminta kezaliman itu dihentikan melalui resolusi Pertubuhan Bangsa-Bangsa Bersatu (PBB).

Sementara itu, Ismail Sabri berkata konsep Keluarga Malaysia mampu disempurnakan oleh para ulama dan Ilmuwan Islam, dengan memberi pendekatan erti kata kesatuan berlandaskan Islam.

“Kerajaan sedar ulama dan Ilmuwan Islam memainkan peranan yang penting bagi memastikan landasan yang dipilih bertepatan dengan jalan yang lurus, siratulmustakim.

“Justeru kita sentiasa mengalu-alukan pandangan dan nasihat ulama serta Ilmuwan Islam, demi kesejahteraan Keluarga Malaysia di dunia dan di akhirat,” katanya.

Dalam pada itu, Ismail Sabri berkata perpaduan dan kesatuan ummah perlu menjadi keutamaan umat Islam, sepertimana dianjurkan oleh prinsip Fiqh Keutamaan (fiqh awlawiyyat). – Bernama


Banjir: Senarai sekolah belum dibuka dikemas kini Rabu

Kementerian Pendidikan akan mengemas kini senarai sekolah yang belum dibuka akibat kesan banjir besar Disember lalu pada setiap Rabu, kata Menteri Kanan Pendidikan Datuk Dr Radzi Jidin.

Menurutnya langkah itu bagi membolehkan sekolah terlibat memulakan proses pembelajaran pada minggu seterusnya jika sudah bersedia.

“Setiap Rabu kita akan mengemas kini senarai tersebut, apabila sekolah itu keluar daripada senarai, maknanya pada Ahad atau Isnin (minggu seterusnya) boleh dibuka bergantung sama ada mereka berada dalam kumpulan A atau B.

“Namun pada masa sama, keadaan dan situasi banjir ini amat dinamik. Sesebuah sekolah itu boleh dibuka, tiba-tiba air naik dan itu secara automatik (sekolah ditutup)… dan tindakan awal akan diambil khususnya untuk maklumkan pada ibu bapa (berhubung penutupan sekolah),” selepas meninjau Sekolah Kebangsaan (SK) Meru, Kapar hari ini sempena pengoperasian sekolah di Selangor bagi penggal ketiga, 2021/2022.

Dalam pada itu, beliau berkata empat juta pelajar sekolah rendah dan menengah seluruh negara memulakan sesi persekolahan bagi penggal ketiga, 2021/2022 melibatkan 1.2 juta pelajar daripada kumpulan A yang memulakan sesi persekolahan semalam, manakala 2.8 juta pelajar membabitkan kumpulan B, hari ini.

Radzi berkata bagi Selangor, seramai 473,816 pelajar seluruh negeri itu memulakan persekolahan melibatkan 264,201 pelajar sekolah rendah manakala 446,816 merupakan murid sekolah rendah termasuk prasekolah, lapor Bernama.

Susulan lawatannya di SK Meru yang merupakan antara sekolah terjejas banjir baru-baru ini, Radzi berkata beliau meminta Jabatan Pendidikan Negeri dan PPD untuk melihat mana-mana fasiliti itu yang terkesan untuk memastikan perabot dan peralatan mencukupi.

“Kalau ada perabot tidak mencukupi, kita akan bawa perabot-perabot berlebihan daripada sekolah lain, atau dari negeri lain,” katanya.

Mengenai sistem pengurusan pertukaran dan penempatan guru (e-GTukar) baharu yang didakwa meletakkan pilihan pertukaran tempat terhad, Radzi berkata pihaknya akan sentiasa menambah baik sistem tersebut untuk membolehkan ia berada di tahap optimum di samping lebih memudahkan mereka terlibat.

“Kita akan sentiasa tambah baik sistem tersebut, sebagaimana sistem baharu yang mana kita akan terima pandangan dan akan kaji untuk melihat pendekatan yang boleh digunakan untuk pembaikan sistem tersebut.

“Kita ambil kira pandangan bila kata (guru) diberi pilihan tiga negeri (bagi pertukaran melibatkan negeri) maka mereka terpaksa pilih tiga negeri sedangkan mereka hanya ingin pindah satu negeri. Begitu juga melibatkan perpindahan melibatkan Pejabat Pendidikan Daerah (PPD) dan sebagainya,” kata beliau.

Beliau berkata bagi pertukaran antara negeri, walaupun hanya dinyatakan satu PPD bagi setiap negeri, sistem akan melihat PPD mana terdekat dengan PPD dipilih oleh pemohon.


Gempa Turkiye, Syria: Masih hidup selepas 4 hari, lebih 22,000 korban

Pasukan penyelamat mengeluarkan seorang kanak-kanak yang masih bernyawa dari runtuhan bangunan pada Jumaat (10 Februari), empat hari selepas gempa bumi 7.8 magnitud menggegarkan Turkiye dan Syria, tatkala angka korban mencecah lebih 22,000.

Di bandar Kahramanmaras di Turki, salah satu kawasan paling teruk dilanda gempa bumi terburuk di rantau itu dalam tempoh hampir satu abad, bau kematian menyelubungi udara.

Tetapi ketika kru penyelamat memasuki hari kelima menyelongkar bangunan yang telah rata, media Turki melaporkan seorang anak kecil, berjaya dikeluarkan.

Penyelamat menarik Yusuf Huseyin yang berusia 18 bulan dari serpihan runtuhan di bandar tenggara Antakya. Dua puluh minit kemudian, mereka menyelamatkan Muhammed Huseyin yang berusia tujuh tahun, lapor saluran berita NTV.

Zeynep Ela Parlak yang berusia tiga tahun turut diselamatkan di Antakya pada Jumaat, manakala di wilayah Adyaman, penyelamat mengeluarkan Eyup Ak berusia 60 tahun dan di Gaziantep, dua orang ditarik keluar hidup-hidup termasuk seorang kanak-kanak yang tidak diketahui umurnya.

“Setengah jam yang lalu, kami berjaya menyelamatkan dua orang yang masih hidup keluar dari runtuhan,” kata perkhidmatan bomba Czech pada hari Jumaat mengenai pasukan mereka di Adyaman di tenggara Turkiye.

Pada Khamis, penyelamat mengeluarkan bayi berusia 10 hari dan ibunya hidup-hidup selepas 90 jam terperangkap di wilayah Hatay yang dilanda teruk, kata pegawai Turki.

Sementara itu, sekumpulan pelombong Turkiye yang pakar dalam usaha penyelamatan mangsa tertimbus memberitahu bagaimana mereka bergegas membantu orang yang terperangkap akibat gempa bumi berukuran 7.8 magnitud Isnin.

“Hati kami tidak dapat menerima ini,” kata pelombong Ismail Hakki Kalkan.

Namun, mayat tujuh kanak-kanak Cyprus, serta dua guru dan seorang ibu yang terkorban akibat gempa bumi di Adyaman telah diterbangkan pulang pada Jumaat, dengan media Turki melaporkan bahawa 19 kanak-kanak dalam kumpulan itu meninggal dunia.

Dua dozen kanak-kanak berumur 11 hingga 14 tahun dari Pulau Cyprus, bersama 10 ibu bapa, empat guru dan seorang jurulatih bola tampar, berada di Turkiye untuk kejohanan sekolah dan telah menginap di sebuah hotel yang runtuh.


Individu positif Covid-19 kategori 1, 2A hanya perlu pemantauan kendiri

Individu yang positif COVID-19 dalam kategori 1 dan 2A serta tidak berisiko tinggi, tidak perlu hadir ke Pusat Penilaian Covid-19 (CAC) namun, harus melakukan pemantauan kesihatan kendiri dengan melengkapkan Peralatan Penilaian di rumah (HAT) menerusi aplikasi MySejahtera.

Ketua Pengarah Kesihatan Tan Sri Dr Noor Hisham Abdullah dalam catatan Facebooknya hari ini berkata khidmat pesanan ringkas (SMS) atau panggilan daripada perkhidmatan rakaman suara automatik (panggilan robot) akan diterima jika mereka belum atau tidak menjalankan pemantauan kendiri secara harian, menurut laporan Bernama.

Beliau berkata, individu yang positif bagi kategori 2B dan ke atas (sama ada berisiko tinggi atau tidak) atau mengalami simptom yang semakin teruk, dikehendaki hadir ke CAC atau hospital berhampiran untuk pemeriksaan lanjut tanpa menunggu panggilan telefon daripada CAC.

Kategori 1 COVID-19 ialah tiada gejala, kategori 2A Covid-19 iaitu sakit tekak atau selesema tanpa demam atau sesak nafas, batuk tanpa demam atau sesak nafas, hilang deria rasa tetapi masih mempunyai selera makan, hilang deria bau, cirit birit dua kali atau kurang dalam 24 jam, loya dan muntah, keletihan tetapi masih boleh melakukan aktiviti harian, sakit otot tetapi masih boleh melakukan aktiviti harian.

Sementara kategori 2B adalah individu yang mengalami demam berpanjangan dua hari dan lebih atau baru demam, kesukaran bernafas apabila melakukan aktiviti, sakit dada, hilang selera makan, berasa letih terutamanya semasa melakukan aktiviti harian atau semasa baru bangun dari tidur, perlu berjalan dengan bantuan, gelaja semakin teruk (batuk,loya, muntah atau cirit birit), tahap kesedaran berkurangan dan juga semakin kurang kencing dalam masa 24 jam.

“Individu yang perlu menghadiri CAC terdekat untuk penilaian lanjut akan dimaklumkan melalui MySejahtera atau dihubungi oleh CAC melalui SMS atau panggilan telefon.

“Tempoh pengasingan (pengasingan) bagi individu positif Covid-19 yang tidak bergejala dan telah selesai vaksinasi ialah tujuh hari, manakala tempoh pengasingan bagi individu positif COVID-19, vaksinasi bergejala dan tidak lengkap atau tiada vaksin adalah selama 10 hari,” katanya.

Dr Noor Hisham turut mengingatkan orang ramai agar terus mematuhi saranan dan nasihat kesihatan termasuk Amalkan TRIIS (Trace, Report, Isolate, Inform, and, Seek) sebelum menghadiri aktiviti sosial atau jika bergejala dan dapatkan ujian Covid-19 dengan segera jika mereka mempunyai simptom.


Bekas pemerintah tentera Pakistan Pervez Musharraf kini tenat

Bekas pemerintah tentera Pakistan, Pervez Musharraf, 78, yang sedang dirawat di hospital kini dalam keadaan tenat.

Musharraf dimasukkan ke hospital sejak tiga minggu lepas akibat komplikasi penyakit yang dihidapinya, yang dikenal pasti sebagai amiloidosis, kata keluarga bekas presiden itu pada Jumaat, lapor Bernama.

“Keadaan beliau kini tenat kerana organ dalaman yang sudah tidak berfungsi. Doakan agar urusan beliau dipermudahkan,” ciap keluarganya menerusi akaun Twitter Musharraf.

Menurut keluarganya beliau tidak menggunakan alat bantuan pernafasan.

Kenyataan itu dikeluarkan susulan khabar angin di media sosial bahawa bekas presiden itu telah meninggal dunia.

Musharraf memperoleh kuasa politik dalam satu rampasan kuasa tentera pada 1999 dan berkhidmat sebagai presiden Pakistan dari 2001 hingga 2008.

Beliau ke Dubai pada Mac 2016 untuk mendapatkan rawatan perubatan dan berada di luar negara sejak itu.


Lebih baik turun harga minyak 4 hari daripada tol percuma: Aktivis politik

Aktivis politik, Zaharin Mohd Yasin berpendapat daripada memberi tol percuma selama empat hari pada musim perayaan Aidilfitri tahun ini, lebih baik Datuk Seri Anwar Ibrahim, mengumumkan penurunan harga minyak untuk dinikmati rakyat dalam tempoh itu.

Beliau berpendapat langkah penurunan harga minyak akan membolehkan semua rakyat merasai janji yang dibuat Anwar dan Pakatan Harapan (PH) ketika kempen pilihan raya sebelum ini.

“Daripada percumakan tol, lebih baik di umumkan harga minyak turun sekurang-kurangnya RM1.50 seliter. Semua rakyat dapat merasa dalam musim hari raya.

“Tol bukan semua orang lalu (guna). Sabah, Sarawak bukan ada tol. Apa benda berita gembira. Berfikir lah di luar kotak wahai Perdana Menteri,” katanya.

Semalam, Anwar mengumumkan kerajaan bersetuju memberi tol Rahmah percuma selama empat hari untuk dinikmati pengguna sempena sambutan Aidilfitri tahun ini.

Tol percuma itu diberikan mulai hari ini (19 April) hingga 21 April, dan pada 24 April.

Mengulas lanjut, Zaharin juga mengingatkan Anwar supaya tidak mengabaikan perayaan kaum lain termasuk Tahun Baharu Cina, Deepavali dan Krismas, dalam pemberian tol percuma itu.

“Jangan diabaikan pula hari-hari perayaan yang lain. Tahun Baru Cina, Devali dan Krismas. Mesti bagi bebas tol selama empat hari, itu baru adil.

“Sekurang-kurangnya janji jika jadi PH membentuk kerajaan akan hapuskan tol (ditunaikan sedikit). Dapat juga dalam 365 hari.. ada 16 hari bebas tol,” katanya.

Sementara itu, harga runcit petrol RON97 dan RON95 serta diesel kekal tidak berubah untuk tempoh 20 hingga 26 April.

Kementerian Kewangan, dalam satu kenyataan hari ini (19 April 2023), berkata RON97 kekal pada RM3.35 seliter, RON95 (RM2.05 seliter) dan diesel (RM2.15 seliter).

“Bagi melindungi pengguna daripada kenaikan harga minyak global, kerajaan akan mengekalkan harga siling RON95 pada RM2.05 seliter dan diesel pada RM2.15 seliter, walaupun harga pasaran bagi kedua-dua produk meningkat melebihi harga siling semasa, ” katanya.

Kementerian itu berkata kerajaan akan terus memantau trend harga minyak mentah global dan mengambil langkah sewajarnya bagi memastikan kebajikan dan kesejahteraan rakyat terus terjamin.


Polis masih sedang mengesan 80 tahanan Rohingya lolos

Polis masih mengesan baki 80 tahanan etnik Rohingya yang melarikan diri dari Depot Tahanan Imigresen Sungai Bakap dekat Bandar Baharu, Rabu lepas.

Ketua Polis Kedah CP Wan Hassan Wan Ahmad berkata setakat malam tadi, 65 lelaki dewasa, lapan wanita dewasa dan tujuh kanak-kanak perempuan belum ditemukan, lapor Bernama.

“Setakat ini, seramai 448 tahanan etnik Rohingya telah ditemukan iaitu 229 lelaki dewasa, 89 wanita dewasa, 69 kanak-kanak lelaki dan 61 kanak-kanak perempuan,” katanya dalam kenyataan.

Wan Hassan berkata sehingga kini jumlah tahanan yang berada di dalam depot tersebut adalah 15 orang dengan kerja-kerja dokumentasi sedang dilakukan sebelum mereka dihantar ke depot tahanan lain.

Dalam kejadian awal pagi Rabu lepas, 528 warga asing terdiri daripada etnik Rohingya melarikan diri, bagaimanapun enam daripada mereka maut dirempuh kereta ketika cubaan melarikan diri di lebuh raya.


7 jam tangan dituntut Najib, Rosmah pula gelang berlian RM1 juta

Jam tangan dan gelang berlian antara yang dituntut balik Datuk Seri Najib Razak dan isterinya, Datin Seri Rosmah Mansor dalam saman pelucuthakan berkaitan 1Malaysia Development Berhad (1MDB) yang difailkan kerajaan.

Tuntutan itu difailkan semasa semasa pengurusan kes tindakan pelucuthakan terhadap Obyu Holdings Sdn Bhd hari ini di Mahkamah Tinggi Kuala Lumpur, lapor portal Malaysiakini yang memetik Tan Sri Muhammad Shafee Abdullah selaku peguam bekas Perdana Menteri itu.

Tujuh utas jam tangan yang tidak diketahui jenama dan nilainya dituntut Najib, sementara gelang berlian dituntut Rosmah bernilai RM1 juta.

Gelang dan jam tangan yang disimpan di bilik kebal Bank Negara itu adalah antara barang disita polis dari premis milik Obyu di kondominium Pavilion Residences pada Mei 2018, yang didakwa berkaitan skandal 1MDB.

Obyu adalah defendan tunggal dalam saman lucut hak utama berkaitan 1MDB. Bagaimanapun, Najib, Rosmah dan tukang emas Lubnan, Global Royalty Trading SAL menjadi pihak ketiga.

Untuk rekod, Najib dan UMNO sebelum ini dipulangkan wang berjumlah RM114 juta pada Ogos tahun lalu susulan pendakwaan gagal melucut hak wang tersebut dalam saman yang difailkannya sebelum ini.

Semasa prosiding mahkamah terbuka di hadapan hakim Datuk Muhammad Jamil Hussin hari ini, Shafee berkata bahawa tuntutan pihak ketiga Najib itu adalah hanya pada tujuh jam tangan (tidak jelas jenama atau harganya).

Peguam itu telah memohon kepada mahkamah supaya perbicaraan berasingan diadakan berhubung tuntutan Najib ke atas jam tangan itu.

Sementara itu, peguam Rosmah, Azamuddin Abdul Aziz memberitahu mahkamah bahawa tuntutan pihak ketiganya adalah untuk mendapatkan gelang tersebut.

“Setakat hari ini, Rosmah masih memohon barangan yang turut menjadi subjek tuntutan (pihak ketiga) oleh Global Royalty Trading.

“Gambar (barang kemas) itu akan diterima hari ini,” kata Azamuddin, sambil menambah bahawa mereka juga memerlukan masa untuk mendapatkan arahan pengesahan daripada Rosmah berhubung tuntutan pihak ketiga.

Sebelum ini, pasukan peguam Rosmah memohon gambar barang kemas yang dirampas bagi memudahkan tuntutannya.


Omicron: Indonesia ketat kemasukan, warta larangan terhadap 11 negara

Indonesia menambah empat lagi negara ke dalam senarai pengembara yang dilarang masuk ke negara itu, dalam usaha mengekang penularan varian baharu Covid-19, Omicron, dalam kalangan lebih 277 juta populasinya.

Empat negara terbabit ialah Angola, Hong Kong, Malawi, dan Zambia, yang telah mengesahkan mengesan penduduknya dijangkiti varian Omicron.

Sebelum ini, negara itu telah mengenakan sekatan kemasukan rakyat asing dari Afrika Selatan, Botswana, Namibia, Zimbabwe, Lesotho, Mozambique, dan Eswatini (Swaziland), yang masing-masing merekodkan kes Omicron.

Sehingga kini, belum pasti sama ada Indonesia akan mengenakan sekatan sama terhadap United Kingdom, Australia, Kanada dan beberapa negara Eropah, termasuk Belanda, yang turut merekodkan kes positif varian Omicron.

Bagaimanapun, kerajaan Indonesia masih membenarkan rakyatnya yang pernah mengunjungi negara terbabit untuk pulang, namun wajib menjalani kuarantin selama dua minggu, berbanding empat hari sebelum ini.

Manakala, semua ketibaan antarabangsa yang lain kini dikehendaki menjalani kuarantin selama tujuh hari selepas mendarat di Indonesia, berbanding tiga hari sebelum ini.

“Omicron telah merebak ke lebih banyak negara. Jadi untuk tindak balas terhadap perkembangan ini, hari ini kerajaan mahu melaksanakan dasar berkenaan,” kata Menteri Penyelaras Hal Ehwal Maritim dan Pelaburan, Luhut Binsar Pandjaitan.

Menurutnya bilangan negara yang akan dikenakan sekatan sedemikian mungkin berkurangan atau bertambah berdasarkan hasil penilaian berkala kerajaan.

“Kami akan melihatnya dalam masa 14 hari. Tetapi kami akan terus menilai setiap hari. Disebabkan itu, sekali lagi saya ingin memaklumkan sama ada varian baharu ini, seperti yang dicadangkan oleh pakar, boleh membawa maut seperti varian lain atau lebih teruk daripada varian Delta. Ini adalah tanda tanya besar. Jadi kami tidak akan tergesa-gesa,” katanya.

Langkah terbaharu kerajaan itu bagaimanapun mendapat tentangan daripada persatuan industri pelancongan, khususnya di Bali, yang mengeluarkan petisyen kepada Presiden Joko Widodo (Jokowi), mendesak supaya tindakan itu dikaji semula.

Dalam surat terbuka kepada Jokowi mereka meminta kerajaan menyediakan kemudahan e-visa khas berbayar tanpa memerlukan pengembara melalui penjamin korporat atau mengenakan semula visa semasa ketibaan dan visa percuma, terutamanya kepada pengembara dari negara berisiko rendah.

Mereka juga mencadangkan warga asing yang lengkap divaksin dan menunjukkan bukti ujian PCR negatif dikecualikan daripada kuarantin, atau sekurang-kurangnya dibenarkan untuk kuarantin di pulau itu dan bukannya di dalam hotel.

Permintaan utama lain termasuk membenarkan penumpang transit di negara hab/transit meneruskan perjalanan ke Bali selepas selang maksimum 12 jam; menambah senarai negara yang layak melancong ke Indonesia; dan menurunkan perlindungan insurans minimum daripada AS$100,000 kepada AS$50,000. – Agensi


Peringatan buat pengundi PRN

Hari ini ramai yang berpusu-pusu balik ke kampung halaman menjelang hari mengundi bagi Pilihan Raya Negeri (PRN) esok yang hanya melibatkan enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu.

Jadi, buat para pengundi yang bakal turun padang untuk menjalankan tanggungjawab kepada negara, terdapat beberapa perkara yang perlu diambil perhatian.

Bawa dokumen penting

Pengundi diingatkan supaya membawa dokumen penting seperti kad pengenalan dan catatan maklumat pengundian. Anda perlu menunjukkan kad pengenalan dan catatan maklumat pengundian kepada Kerani Pengundian Pertama (KP1) untuk semakan.

Oleh itu, anda dinasihatkan untuk membuat semakan awal maklumat pengundian untuk mengetahui pusat dan saluran mengundi serta nombor bilangan di mysprsemak.

Sebagai peringatan, jangan sesekali menyerahkan kad pengenalan anda kepada orang lain selain daripada petugas pilihan raya.

Larangan menggunakan telefon bimbit

SPR memaklumkan kepada semua pengundi agar dilarang menggunakan telefon bimbit di tempat mengundi.

SPR turut menetapkan bahawa pengundi yang membawa telefon bimbit ke tempat mengundi perlu meletakkan telefon bimbit di tempat yang telah disediakan selepas penerimaan kertas undi. Selesai sahaja proses mengundi, anda dibenarkan untuk mengambil semula telefon bimbit masing-masing.

Etika pemakaian

Semua pengundi, calon dan petugas dilarang sama sekali memakai baju, topi, pelitup muka atau membawa apa-apa material yang melambang mana-mana parti atau calon ke tempat mengundi.

Mana-mana pengundi yang gagal mematuhi peruntukan yang sudah ditetapkan oleh SPR akan dihalang memasuki pusat mengundi oleh petugas.

SPR juga berharap agar semua pihak mematuhi undang-undang, peraturan dan etika pilihan raya bagi memastikan proses pengundian berjalan dengan lancar. Sebarang pelanggaran undang-undang atau gangguan boleh dikenakan tindakan.

Masa keluar mengundi

Pengundi dinasihatkan untuk keluar mengundi mengikut masa keluar mengundi yang digalakkan. Untuk mengetahui masa keluar mengundi yang digalakkan, log masuk ke laman web mysprsemak dengan mengisi kad pengenalan serta kod Captcha.

Anda akan melihat paparan maklumat peribadi pemilih, maklumat pengundian dan daftar pemilih yang telah disahkan. Lihat bahagian maklumat pengundian untuk mengetahui masa keluar mengundi yang digalakkan.

Walaubagaimanapun, pengundi masih boleh keluar mengundi mengikut kelapangan masa bermula jam 8 pagi hingga jam 6 petang atau mengikut pusat mengundi yang diwartakan. Pengundi juga tidak dinasihatkan untuk keluar mengundi pada saat-saat akhir.

Pengundi positif Covid-19

SPR menyarankan pengundi yang juga merupakan pesakit Covid-19 untuk berhubung terus dengan Pegawai Kesihatan Daerah (PKD) untuk mendapatkan maklumat lanjut dan tindakan sewajarnya bagi memudahkan urusan pengundian.


Setelah 300 tahun Arab Saudi sambut Hari Penubuhan, pilih 22-02-2022

Arab Saudi hari ini, 22 Februari 2022 buat pertama kali setelah hampir 300 tahun, memperingati penubuhan negara itu, sekali gus dilihat mengikis sedikit peranan dimainkan ulama daripada aliran Wahabi ultra konservatif.

Persembahan muzik, pertunjukan bunga api, dron dan pengkisahan sejarah moden Arab Saudi dianjurkan dengan kira-kira 3,500 penghibur mengambil bahagian, lapor Agensi Berita Arab Saudi, SPA.

Ulang tahun itu menandakan hari di mana pada tahun 1727 apabila Mohammed bin Saud, pengasas pertama negara Arab Saudi, mengambil alih Emiriah Diriyah – sebuah bandar terpencil yang kini terletak di pinggir barat laut ibu kota Arab Saudi, Riyadh.

Ianya adalah kira-kira 18 tahun sebelum apa yang dianggap oleh sejarawan sebagai permulaan negara Arab Saudi apabila bin Saud, seorang ketua puak, menjalin pakatan dengan pendakwah Islam Mohammed ibn Abd al-Wahhab, yang doktrinnya sering dirujuk sebagai Islam Wahhabi.

Perjanjian dengan golongan ulama meningkatkan legitimasi pemerintah Al Saud sebagai pertukaran untuk pembiayaan dan pengaruh mewah yang diberikan kepada penubuhan agama konservatif berhubung isu sosial, pendidikan dan moral awam – kuasa yang baru-baru ini dibendung oleh pemimpin de facto negara itu.

Putera Mahkota Mohammed bin Salman telah mengekang penguat kuasa agama, membuka negara kepada konsert dan pawagam, menarik balik larangan ke atas wanita memandu dan melonggarkan sistem penjagaan yang membenarkan lelaki mengawal kehidupan saudara perempuan mereka.

Dekri diraja bulan lalu mengisytiharkan 22 Februari sebagai hari kelepasan rasmi, dikenali sebagai “Hari Penubuhan”, yang akan diperingati setiap tahun sebagai pengiktirafan “bermulanya pemerintahan Imam Muhammad bin Saud” dan menandakan permulaan negara Arab Saudi yang pertama.

“Mohammed ibn Abd al-Wahhab sedang dipadamkan daripada sejarah Arab Saudi,” kata Kristin Diwan, pensyarah kanan Negara Teluk Arab di Institut Washington.

“Ini adalah nasionalisme baharu Arab Saudi. Ia meraikan Al Saud – mengikat rakyat secara langsung kepada keluarga diraja – dan memperkecilkan peranan penting yang dimainkan oleh agama dalam penubuhan negara,” kata Diwan.

Majlis Syura Arab Saudi, badan penasihat berpengaruh kepada kerajaan, bulan lalu juga meluluskan cadangan untuk meminda undang-undang yang mengawal selia bendera dan lagu kebangsaan.

Tidak jelas sama ada ia akan mengubah kandungan bendera yang merangkumi pengakuan iman Islam: “Tiada Tuhan selain Allah; Muhammad adalah pesuruh Allah”.

Arab Saudi sebelum ini sudah merayakan Hari Kebangsaan pada 23 September, yang memperingati kemenangan Al Saud ke atas suku saingan dari wilayah Hijaz dan penaklukan dua tanah suci Islam, Makkah dan Madinah, pada 1925.

Negara itu kemudiannya dinamakan kerajaan Arab Saudi pada tahun 1932.

Sementara itu, seluruh bandar di Arab Saudi mengadakan pertunjukan kebudayaan tradisional bermula 22 hingga 24 Februari untuk memperingati Hari Penubuhan. – Agensi


PDRM dakwa video lama tunggang basikal lajak ditular

Polis hari ini menjelaskan video tular membabitkan sekumpulan penunggang basikal lajak yang menunggang secara berbahaya di Facebook ‘We are Malaysians’, semalam, merupakan video lama.

Ketua Jabatan Siasatan dan Penguatkuasaan Trafik (JSPT) Kuala Lumpur ACP Sarifudin Mohd Salleh berkata semakan oleh polis terhadap video berdurasi lapan saat itu mendapati kejadian sebenar adalah pada sekitar 2016, lapor Bernama.

“Hasil semakan juga mendapati kegiatan penunggang basikal lajak dalam video yang ditularkan itu telah berlaku di Jalan Sultan Ismail, Kuala Lumpur.

“Dipercayai video tersebut telah sengaja ditularkan kembali menerusi media sosial oleh pihak yang tidak bertanggungjawab dan orang ramai dinasihatkan supaya tidak menularkan gambar serta video lama bagi mengelak kekeliruan dan menimbulkan kegusaran kepada masyarakat,” katanya dalam kenyataan hari ini.

Sarifudin turut meminta orang ramai yang mempunyai pertanyaan atau maklumat berkaitan video tular supaya menghubungi Balai Polis Trafik Jalan Tun H.S Lee di talian 03-2071 9999 atau Hotline JSPT Kuala Lumpur di talian 03-2026 0267/69 atau balai polis berhampiran.

Semalam tular sebuah video menerusi media sosial memaparkan aksi sekumpulan penunggang basikal lajak yang menunggang dalam keadaan berbahaya dan tindakan mereka mengundang pelbagai reaksi netizen.


Kerajaan perlu beri pampasan kepada semua bekas PM juga: Mat Sabu

Selepas kontroversi hadiah tanah RM100 juta kepada Datuk Seri Najib Razak baru-baru ini, kerajaan juga digesa agar mempertimbangkan untuk memberi pampasan RM1 bilion kepada semua bekas Perdana Menteri (PM) sebelum ini.

Gesaan tersebut dibuat Presiden Amanah, Mohamad Sabu yang menyindir Najib dengan cadangan supaya kerajaan memikirkan inisiatif dalam bentuk imbuhan kepada semua bekas-bekas PM sebagai menghargai jasa mereka.

“Pampasan berjumlah RM500 juta kepada bekas Perdana Menteri kedua, Allahyarham Tun Abdul Razak selaku Bapa Pembangunan dan cukuplah RM300 juta kepada bekas Perdana Menteri ketiga, Allahyarham Tun Hussein Onn.

“Tun Dr Mahathir Mohamad sebagai Bapa Pembangunan Moden yang berkhidmat selama 24 tahun (dua kali perdana menteri), kerajaan beri imbuhan sebanyak RM2 bilion, Tun Abdullah Ahmad Badawi RM100 juta dan Datuk Seri Najib Tun Razak RM100 juta,” katanya di Dewan Rakyat hari ini.

Beliau juga berkata secara sinis imbuhan tersebut boleh diberikan walaupun ia akan membebankan kewangan negara demi memberi penghargaan kepada bekas-bekas PM.

“Biar negara bankrap pun tak apa, tapi yang penting imbuhan (diberikan) kepada pemimpin yang berkhidmat ini,” katanya.

Beliau merujuk isu permohonan Najib mendapatkan hartanah dan rumah di ibu kota yang dikatakan bernilai kira-kira RM100 juta.

Terdahulu, media melaporkan Najib memohon “keistimewaan” daripada kerajaan dalam bentuk sebuah rumah kediaman dengan keluasan 2.8 ekar bernilai RM100 juta yang terletak di kejiranan paling eksklusif Kuala Lumpur.

Permohonan tersebut menurut portal MalaysiaNow sudah menerima kelulusan daripada kerajaan namun dibantah menteri dan pegawai kanan.

Difahamkan Najib membuat permohonan tersebut setahun selepas digulingkan pada Pilihan Raya Umum ke-14 (PRU14) 2018 dan sekali lagi tahun lalu, beberapa bulan sebelum beliau disabitkan bersalah bagi kes rasuah melibatkan skandal 1Malaysia Development Berhad (1MDB).

Susulan pendedahan tersebut, bekas PM dua kali Tun Dr Mahathir Mohamad mengkritik dan membidas kerajaan kerana memberikan keistimewaan tersebut kepada Najib kerana berstatus banduan selepas disabitkan hukuman jenayah dan sedang dalam proses rayuan.

Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.


Asyraf bagai Menteri Kewangan, bentang fakta kenapa RM10k boleh dikeluarkan

Ketua Pemuda UMNO Datuk Asyraf Wajdi Dusuki yang berjuang mati-matian kecewa apabila kerajaan kekal tidak mahu membenarkan pengeluaran RM10,000 caruman Kumpulan Wang Simpanan Pekerja (KWSP) secara one-off.

Sambil menyifatkan Tengku Datuk Seri Zafrul Abdul Aziz sebagai tidak mempunyai perasaan terhadap kesulitan rakyat, Asyraf berkata Menteri Kewangan itu hanya mengemukakan pelbagai alasan dangkal kerana dari awal beliau sememangnya menolak i-Citra.

“Nak seribu daya, tak nak seribu dalih! Janganlah angkuh sangat, dengarlah suara hati rakyat yang amat susah di bawah! Beliau (Tengku Zafrul) hanya mengemukakan pelbagai alasan dangkal kerana dari awal beliau sememangnya mahu menolak i-Citra.

“Yang sebenarnya, KWSP tidak perlu menjual aset kewangan pegangan ke dalam pasaran seperti mana yang disebut oleh Menteri Kewangan bagi mencairkan aset untuk pelaksanaan i-Citra,” katanya dalam kenyataan mengulas penggulungan perbahasan oleh Tengku Zafrul di Dewan Rakyat hari ini.

Terdahulu Asyraf mengharapkan ada berita baik mengenai tuntutan pengeluaran kali terakhir i-Citra KWSP RM10,000 sebelum Tengku Zafrul menggulung perbahasan di Dewan Rakyat. Berita berkaitan

Bagaimanapun beberapa jam kemudian Asyraf melahirkan kekecewaan apabila dalam penggulungan perbahasan itu Tengku Zafrul kekal memberi beberapa sebab pengeluaran caruman RM10,000 tidak dapat dibenarkan.

Dalam penggulungan itu, Tengku Zafrul berkata jika pengeluaran tambahan dibenarkan, KWSP perlu melaksanakan pengimbangan portfolio dan impaknya mungkin lebih daripada nilai pengeluaran berjumlah lebih RM63 bilion.

“Jadi kalau kita nak sediakan nilai pengeluaran berjumlah RM63 bilion, KWSP perlu menjual lebih banyak aset pelaburan luar negara dalam keadaan pasaran yang tidak menentu dan juga memperhentikan pelaburan di dalam negara untuk tempoh jangka pendek dan sederhana,” katanya. Berita berkaitan

Mengulas lanjut, Asyraf Wajdi berkata Tengku Zafrul masih mengulangi hujah yang sama untuk menafikan pengeluaran KWSP.

“Bagaikan sudah mati rasa dan tidak mahu memahami kesulitan, kesusahan dan keperitan rakyat yang mahu memulakan kehidupan pasca pandemik ketika ini.

“Saya tidak merasakan semua 6.3 juta rakyat akan mengeluarkan wang simpanan mereka sehingga memberikan implikasi RM63 bilion. Jika dilihat trend pengeluaran i-Citra pun hanya RM21 bilion. Takkan lah pengeluaran kali terakhir sampai RM63 bilion?,” katanya.

Beliau menjangkakan jika kerajaan membenarkan i-Citra Plus buat kali terakhir, berkemungkinan hanya melibatkan sekitar RM20 bilion sahaja atau lebih rendah berbanding i-Citra terdahulu.

“Bermakna hanya 2% daripada jumlah aset pelaburan KWSP yang berjumlah RM1 trilion. Jadi kenapa susah sangat nak memenuhi tuntutan rakyat yang amat memerlukan ketika ini?,” soal beliau.

Menurut Asyraf kerajaan mempunyai kuasa untuk mengarahkan Bank Negara membeli sementara aset-aset kewangan KWSP yang hendak dicairkan dan ditukar dengan newly created Reserves oleh Bank Negara (tiada cetak wang berlaku).

“Impaknya adalah balance sheet Bank Negara akan meningkat, itu sahaja. Sekiranya kaedah ini dilaksanakan, tiada masalah kecairan mahupun kejatuhan harga aset kewangan akan berlaku seperti yang Tengku Zafrul gambarkan.

“Oleh kerana kaedah ini tidak menyebabkan harga bond Kerajaan (MGS – Malaysian Government Securities) jatuh, maka kadar bunga pasaran bagi bond Kerajaan juga tidak akan naik.

“Malah, disebabkan cara ini akan menambahkan rizab kecairan (liquidiy reserves) dalam pasaran, maka ia berupaya untuk menyebabkan kadar faedah bond Kerajaan menurun, bukan meningkat seperti apa yang digambarkan oleh Menteri Kewangan,” kata Asyraf yang memiliki Sarjana Ekonomi, Perbankan dan Kewangan Islam.

Asyraf yang juga memiliki PhD dalam Perbankan dan Kewangan Islam daripada Loughborough University, United Kingdom berkata kaedah itu dinamakan sebagai Unconventional Monetary Policy, dan ianya dilaksanakan secara meluas oleh Bank Pusat di Eropah, Amerika Syarikat, Jepun, Australia, Indonesia dan beberapa negara lain bagi menstabilkan pasaran kewangan ketika pandemik ini.


Kit kendiri Covid-19 RM6.90 di pasar raya, kedai serbaneka

Kit ujian kendiri Covid-19 boleh didapati pada harga serendah RM6.90 seunit di pasar raya, rangkaian kedai serbaneka dan stesen minyak tertentu, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Beliau berkata ia susulan langkah perluasan penjualan kit ujian kendiri itu secara berperingkat termasuk di pasaraya, rangkaian kedai serbaneka dan stesen minyak, menurut laporan Bernama.

“Ini tentunya satu berita yang sangat baik kepada pengguna pada situasi hari ini,” katanya.

Beliau terdahulu melancarkan penjualan kit ujian kendiri Covid-19 di KK Supermart di Lapangan Terbang Antarabangsa Kuala Lumpur 2 (klia2) dan meninjau pelaksanaan Skim Harga Maksimum Musim Perayaan Deepavali 2021.

Beliau berkata walaupun Kementerian Perdagangan Dalam Negeri dan Hal Ehwal Pengguna (KPDNHEP) dimaklumkan harga yang ditawarkan adalah serendah RM6.90, namun ada yang menjualnya pada harga lebih rendah seperti rangkaian kedai serbaneka KK Supermarket yang menawarkannya pada RM6.60 seunit.

Sebelum ini, kit ujian kendiri Covid-19 yang menerima kelulusan bersyarat daripada Pihak Berkuasa Peranti Perubatan (MDA) dijual di klinik dan premis farmasi yang terpilih.

Kerajaan menetapkan harga runcit maksimum bagi kit berkenaan pada harga RM19.90 dan harga borong RM16.00 seunit, berkuat kuasa 5 Sept lepas.

Nanta berkata keputusan kerajaan untuk memperluaskan penjualan kit ujian kendiri Covid-19 akan mendatangkan kebaikan seperti penurunan harga, ketersediaan bekalan dan meningkatkan daya saing serta ekonomi sektor peruncitan.

Hingga 28 Okt lepas, katanya sejumlah 2,570 premis perniagaan di seluruh negara telah diberi kelulusan untuk menjual kit itu dengan 494 daripadanya adalah di bawah pengurusan KK Supermart & Superstore Sdn Bhd termasuk di klia2.

Mengenai harga siling kit ujian kendiri Covid-19 yang baharu, Nanta berkata ia akan diumumkan dalam masa terdekat dan penentuannya mengambil kira semua aspek termasuk kepentingan pengguna dan peniaga.

Menurut Nanta paras sedia ada iaitu RM19.90 harga runcit dan RM16 harga borong akan diturunkan ke satu tahap yang adil kepada pengguna dan peniaga.

“Kita boleh tengok di mana paras kita boleh letak dan memastikan pengguna boleh membeli dengan mengikut kehendak mereka termasuk dari segi jenama dan kualiti. Kita mesti juga memberi peluang kepada pengguna membuat pilihan,” katanya.

“Harga siling baharu juga harus mengambil kira peniaga yang perlu mengimport kit berkenaan dari negara berlainan,” katanya.

Nanta berkata beliau percaya persaingan akan menurunkan harga jualan di peringkat runcit.

“Suasana perniagaan perlu berpaksi kepada (konsep) penawaran dan permintaan. Tidak perlu kerajaan guna kuasa menyekat dan membuat peraturan,” katanya.


Ziarah gereja: Menteri DAP jaga KBS perlu ingat Islam agama Persekutuan

PAS mengecam Menteri Belia dan Sukan kerajaan Pakatan Harapan-Barisan Nasional (PH-BN) daripada DAP, Hannah Yeoh, yang secara tidak bermaruah memetik kenyataan pemimpin PAS untuk dijadikan senjata politik, berkaitan program ‘Jom Ziarah Gereja’.

Serentak itu, PAS menggesa agar program tersebut sekali-kali tidak merupakan projek Evangelisme dan ia juga tidak akan melibatkan belia Islam sebagaimana jaminan yang diberikan Hannah di Parlimen pada Selasa (14 Mac 2023).

Setiausaha Agung PAS, Datuk Seri Takiyuddin Hassan berkata parti itu pada asasnya menyambut baik semua usaha mewujudkan persefahaman dan keharmonian dalam kalangan rakyat berbilang kaum, agama dan budaya di negara ini sebagai suatu matlamat murni yang perlu dihayati oleh semua golongan malah ia mampu mengelakkan unsur kesalahfahaman dan konflik berikutan perbezaan-perbezaan itu.

Katanya PAS juga mengambil maklum tentang Projek Artikel 11 yang dianjurkan oleh Impact Malaysia, iaitu sebuah agensi di bawah Kementerian Belia dan Sukan (KBS) meliputi program Jom Ziarah yang melibatkan lawatan ke tempat-tempat ibadat pelbagai agama.

Projek itu dikatakan bertujuan memberi pendedahan kepada pesertanya tentang aspek-aspek perbezaan agama di negara ini seterusnya ke arah membentuk sebuah masyarakat majmuk yang mampu hidup secara harmoni dan lebih bertoleransi.

“Selain itu semua pihak termasuk Menteri berkenaan perlu akur tentang kedudukan Islam sebagai Agama Persekutuan dan larangan tegas yang ditetapkan oleh undang-undang terhadap penyebaran Agama Bukan Islam dalam kalangan orang Islam.

“Bagaimanapun PAS amat dukacita apabila Menteri KBS memetik kenyataan-kenyataan Presiden PAS Tan Sri Dato’ Seri Abdul Hadi Awang dan Timbalannya Dato’ Sri Tuan Ibrahim Tuan Man dalam jawapan beliau di Parlimen sebagai sandaran atau justifikasi kepada program berkenaan.

“Adalah amat nyata apa dipetik tersebut dibuat tanpa menjelaskan konteks ianya dibuat dan tanpa penerangan tepat berhubung kenyataan-kenyataan itu sama ada oleh individu terbabit secara langsung atau pihak-pihak yang mewakili mereka,” katanya dalam satu kenyataan hari ini (16 Mac 2023).

Takiyuddin yang juga Ahli Parlimen Kota Bharu berkata apa yang paling penting difahami dalam hal ini adalah kenyataan tersebut dibuat dalam konteks bahawa semua bentuk hubungan, keterlibatan, lawatan atau sebagainya antara orang Islam dengan bukan Islam, baik secara individu atau kumpulan, hanya dibenarkan dalam perkara-perkara yang bukan ritual atau keagamaan.

Menurutnya, program itu juga bukan terbuka penyertaannya tanpa syarat, dan segala usaha mesti dibuat bagi memastikan syarat-syarat itu tidak dilanggar.

“Selain itu, PAS juga berasa amat kesal apabila Menteri KBS memetik kenyataan-kenyataan itu secara tidak adil atau tidak bermaruah dengan menggunakannya sebagai “senjata politik” bertujuan menimbulkan pertelagahan antara PAS dengan parti BERSATU yang merupakan komponen dalam Perikatan Nasional (PN).

“Tindakan tersebut menjadi lebih terserlah motifnya apabila beliau tidak memberi ruang kepada wakil PAS ataupun BERSATU untuk memberi respons terhadap kenyataan beliau itu.

“Apatah lagi Menteri berkenaan tampak bercakap tentang peri pentingnya keharmonian dan persefahaman dalam masyarakat, seolah- olah ia merupakan subjek eksklusif yang tidak terpakai atau melibatkan pihak-pihak lain yang dilihat tidak sealiran dengan beliau,” katanya.

Justeru, katanya PAS menegaskan program yang dirancang tidak sewajarnya diteruskan oleh pihak berkenaan andainya ia dibayangkan bukan sahaja tidak dapat mencapai hasrat yang dinyatakan malahan berkemungkinan meluaskan lagi jurang perbezaan yang sedia wujud dan boleh pula mengundang kepada bantahan terbuka yang jauh lebih membimbangkan.


‘Ekstradisi segera isteri Najib dari Singapura, jangan jadi seperti Sajat’

Pemuda Armada Nasional Bersatu Malaysia (Armada) menggesa Kerajaan Malaysia mengekstradisi Datin Seri Rosmah Mansor yang berada di Singapura kerana dengan terang-terang telah menghina mahkamah.

Ketua Penerangan Armada Nasional Bersatu, Mohd Ashraf Mustaqim Munir berkata kerajaan juga wajar membatalkan pasport dan merampas wang jaminan isteri bekas Perdana Menteri Datuk Seri Najib Razak itu.

Pada masa sama beliau memaklumkan satu laporan polis akan dibuat petang ini di Balai Polis Dang Wangi berhubung kegagalan Rosmah untuk hadir pada perbicaraan kesnya di mahkamah.

“Laporan polis akan dibuat untuk menggesakan kerajaan Malaysia mengekstradisi Datin Sri Rosmah Mansor dari Singapura ke Malaysia akibat dari kegagalan beliau menghormati perintah mahkamah sebelumnya dan hadir perbicaraan pada 02hb Disember 2021.

“Mahkamah sebelum ini telah menetapkan untuk memulangkan sementara pasport Rosmah Mansor untuk ke Singapura dengan syarat wajib Rosmah hanya boleh ke Singapura dari 22 Oktober hingga 21 November dan pasport wajib dipulangkan ke mahkamah selewatnya 6 Disember.

“Malangnya Rosmah gagal hadir perbicaraan kesnya kerana masih berada di luar negara. Terang terang beliau telah langgar dan hina perintah mahkamah. Ini satu penghinaan pada sistem keadilan negara. Perasuah jutaan ringgit dilindungi,” katanya dalam kenyataan hari ini.

Isteri Najib itu didapati tidak hadir ketika perbicaraan pada Khamis lalu, berhubung rayuan mengenai keputusan Mahkamah Tinggi yang menolak permohonannya untuk membatalkan perbicaraan kes rasuahnya membabitkan projek tenaga solar dan menggugurkan Datuk Seri Gopal Sri Ram daripada mengetuai pendakwaan dalam kes terbabit.

Mahkamah Tinggi sebelum ini membenarkan isteri Najib itu ke Singapura bagi melawat anak perempuannya Nooryana Najwa dari 22 Oktober dan mesti pulang ke Malaysia pada atau sebelum 21 November 2021.

Disebabkan ketidakhadirannya pada perbicaraan Khamis lalu, Hakim Datuk Hanipah Farikullah yang mengetuai panel tiga hakim menyoal sama ada pihak pembelaan memohon lanjutan masa dari Mahkamah Tinggi berhubung perubahan jadual perjalanan tersebut.

“Perintah Mahkamah Tinggi jelas menunjukkan bahawa perayu (Rosmah) perlu balik ke Malaysia sebelum atau pada 21 November ini dan perlu pulangkan semua pasport pada 6 Disember. Pindaan jadual perjalan ni, ada minta (kebenaran) daripada Mahkamah Tinggi?,” tegas hakim itu.

Soalan sama turut diajukan Hakim Datuk M Gunalan berhubung kebenaran untuk Rosmah meminda jadual pulang ke Malaysia. Turut bersidang ialah Hakim Datuk Hashim Hamzah.

Bagaimanapun, peguam bela Rosmah, Datuk Jagjit Singh dengan mudah menjawab bahawa pihaknya terlepas pandang berhubung perkara tersebut dan memohon agar kes ditangguhkan kepada Isnin ini sambil mengakui bahawa ketidakhadiran anak guamnya itu adalah satu pelanggaran terhadap perintah Mahkamah Tinggi Kuala Lumpur.

Peguam itu memberi alasan disebabkan rakyat Malaysia lengkap vaksinasi tidak lagi perlu menjalani kuarantin apabila pulang dari Singapura, maka anak guamnya meminda tarikh perjalanan pulang dari 21 November ke 6 Disember ini.

Mahkamah Rayuan bagaimanapun menggunakan budi bicara untuk tidak mengeluarkan waran tangkap terhadap Rosmah.

Isteri Najib itu menghadapi pertuduhan menerima suapan RM5 juta berhubung Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel untuk 369 sekolah di pedalaman Sarawak.

Berdasarkan kertas pertuduhan, Rosmah didakwa menerima suapan untuk diri sendiri iaitu wang tunai RM5 juta daripada Pengarah Urusan Jepak Holdings Sdn Bhd, Saidi Abang Samsudin, 60, melalui Rizal Mansor, 45.

Perbuatan itu sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan Malaysia.

Dia dituduh melakukan kesalahan itu di Nombor 11, Jalan Langgak Duta, Taman Duta, di sini, pada 20 Disember 2016 dan didakwa mengikut Seksyen 16(a)(A) Akta SPRM 2009 (Akta 694), yang boleh dihukum penjara maksimum 20 tahun dan denda lima kali ganda nilai suapan atau RM10,000 atau mana lebih tinggi.

Pada 15 November 2018, isteri Najib itu mengaku tidak bersalah atas tuduhan meminta suapan RM187.5 juta, iaitu 15 peratus daripada nilai kontrak daripada Saidi.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit, antara Mac hingga April 2016.

Dia turut mengaku tidak bersalah atas pertuduhan menerima rasuah berjumlah RM1.5 juta daripada Saidi sebagai upah membantu Jepak Holdings mendapatkan projek itu di Jalan Langgak Duta, Taman Duta, pada 7 September 2017.


Selangor perlu sehingga RM20 juta urus sampah pascabanjir: MB

Kerajaan Selangor memerlukan antara RM10 juta dan RM20 juta lagi bagi mengurus sampah pascabanjir, kata Menteri Besar Datuk Seri Amirudin Shari.

Menurutnya, setakat ini kerajaan negeri telah membelanjakan RM6 juta bagi mengurus sampah pascabanjir di daerah dan kawasan yang dilanda banjir besar baru-baru ini.

Memetik Bernama beliau berkata Selangor memerlukan RM10 juta hingga RM20 juta untuk menyelesaikan proses pembersihan dan pungutan sampah berkenaan.

Kerajaan negeri Selangor sebelum ini mengumumkan peruntukan RM100 juta untuk Ikhtiar Selangor Bangkit meliputi RM20 juta bagi pembersihan dan pemulihan manakala RM80 juta untuk pembinaan semula infrastruktur.

“Kita sedang giat dengan kerja pembersihan dan di Hulu Langat khususnya kawasan Taman Sri Nanding, proses kutipan dan pembersihan dijalankan dengan skala sangat besar, meliputi lebih 70 peratus.

“Sekarang kita kena tumpu di kawasan Taman Sri Muda dan sekitar yang masih rendah (perkembangannya)… hari ini kita dah tambah 200 buah lori yang kita sudah aturkan untuk kawasan itu.

Jadi saya harap kita boleh selesaikan dalam masa seminggu,” katanya kepada pemberita selepas Majlis Serahan Tabung Ikhtiar Selangor Bangkit hari ini.

Sementara itu, kerja-kerja pembersihan di Bukit Changgang dan Kampung Labohan Dagang di Banting serta Kampung Asahan, Kuala Selangor baru dimulakan susulan banjir yang baharu sahaja surut sejak semalam ke tiga hari lepas.

Setakat ini, lebih 20,000 tan sampah pascabanjir diuruskan oleh kerajaan negeri selain 7,000 tan sampah domestik harian melalui anak syarikat negeri, KDEB Waste Management.


PN umum Tuan Ibrahim sebagai Ketua Pembangkang di DUN Pahang

Perikatan Nasional (PN) memilih Ahli Dewan Undangan Negeri (ADUN) Cheka Datuk Seri Tuan Ibrahim Tuan Man sebagai ketua pembangkang mewakili gabungan itu di Dewan Undangan Negeri (DUN) Pahang.

Pengerusi PN Pahang Datuk Seri Saifuddin Abdullah berkata beliau akan memaklumkan pemilihan Timbalan Presiden PAS itu kepada Yang Dipertua DUN Pahang, menurut laporan Bernama.

“…. seterusnya kami mencadangkan jawatan Ketua Pembangkang di DUN ini diberikan fungsi dan status yang rasmi sebagaimana di sesetengah DUN lain dan mengikut contoh di Dewan Rakyat,” katanya pada sidang media di sini hari ini.

Selain itu, Saifuddin juga berkata PN turut bersetuju untuk menamakan ADUN Lepar Mohd Yazid Mohd Yunus sebagai Ketua Whip di DUN Pahang.

Pada Pilihan Raya Umum Ke-15 (PRU-15), Tuan Ibrahim memenangi kerusi DUN Cheka dengan majoriti 1,223 undi menewaskan calon Barisan Nasional (BN) Ho Fong Mee yang mendapat 4,411 undi, Rashid Mohamad (Pakatan Harapan) memperoleh 2,255 undi dan calon pejuang Aishaton Abu Bakar hilang deposit selepas hanya mendapat 81 undi.

Selain DUN Cheka, Tuan Ibrahim juga menang di Parlimen Kubang Kerian, Kelantan.


Ada tawaran sertai kerajaan tapi tak boleh terima, kata Mursyidul Am PAS

Selepas pendedahan Tan Sri Abdul Hadi Awang, hari ini Datuk Hashim Jasin turut membuat pengakuan wujud tawaran pemimpin tertinggi kerajaan campuran untuk menjalin kerjasama.

Mursyidul Am PAS juga mengesahkan tawaran itu datang daripada seorang pemimpin tertinggi sebuah parti politik kerajaan itu baru-baru ini, sama seperti pendedahan yang dibuat oleh Presiden PAS tersebut baru-baru ini.

“Namun, kita sukar untuk menerimanya kerana umum mengetahui bahawa dalam kerajaan Perpaduan terdapat DAP di dalamnya. Kita pun tahu pendirian mereka yang sentiasa berubah dan mungkin bercakap lain pula esok.

“Mungkin dia (pemimpin kanan) nampak Islam seperti ditekan sekarang dan disebabkan itulah dia mengajak PAS yang mempunyai Ahli Parlimen Islam paling ramai menyertai kerajaan.

“PAS mempunyai pengalaman lalu dalam menjalin kerjasama dengan DAP dan sudah pastinya sukar untuk mereka bersama lagi khususnya dalam Kerajaan Perpaduan pada waktu ini,” katanya dipetik laporan BH.

Hashim adalah pemimpin tertinggi ketiga PAS yang membuat pendedahan mengenai tawaran berkenaan selepas Hadi dan Timbalan Presiden PAS, Datuk Seri Tuan Ibrahim Tuan Man membuat pendedahan sama.

Mengulas lanjut, Hashim berkata perjuangan PAS akan diteruskan bersama PN dan mana-mana parti lain yang sudi bekerjasama di dalam gabungan itu yang bermatlamatkan demi perpaduan ummah.

“Presiden UMNO, Datuk Seri Ahmad Zahid Hamidi ada menyindir bahawa kononnya Presiden PAS, Tan Sri Abdul Hadi Awang, sebagai seorang yang ‘perasan’ apabila mendakwa ada pihak dalam Kerajaan Perpaduan menawarkan Pas menyertai kerajaan.

“Namun, saya berpendapat Zahid sendiri tidak mengetahui bahawa tawaran berkenaan wujud. Jadi disebabkan itu beliau tidak tahu hal sebenarnya,” katanya.

Sebelum ini, media melaporkan Zahid yang juga Presiden UMNO dilihat menempelak Hadi sebagai ‘perasan’ apabila mendakwa ada pihak dalam Kerajaan Perpaduan menawarkan PAS menyertai kerajaan itu.


Laluan Lebuhraya KL-Karak menuju ibu kota masih sesak, ramai rentas negeri?

Aliran trafik laluan Lebuhraya KL-Karak, hari ini, sesak dengan kenderaan menuju ke ibu negara.

Sekitar jam 3.00 petang tadi,mendapati kenderaan beratur panjang menuju ke sekatan jalan raya (SJR) Plaza Tol Gombak arah pusat bandar Kuala Lumpur.

Lembaga Lebuhraya Malaysia (LLM) menerusi perkongsian di Facebook rasmi mengesahkan bahawa berlaku kesesakan luar jangka pada hari ini.

“3.00pm KLK@E8 : Trafik sesak 2.6km sebelum keluar Plaza Tol Gombak arah Kuala Lumpur,” menurut LLM.

Terdahulu, Agenda Daily melaporkan bahawa kesesakan teruk di lebuh raya berkenaan menjadi tanda tanya warganet susulan larangan rentas negeri sudah dikuatkuasakan sempena Aidilfitri kali ini.

Difahamkan kesesakan berlaku di lebuh raya itu pada malam tadi sejak dari jam 8.49 malam semalam sampai ketika ini.

Terdahulu pada 8 Mei lalu, meskipun negara telah dikenakakan Perintah Perintah Kawalan Pergerakan (PKP), aliran trafik menuju ke pantai timur dilaporkan sesak sejak pada hari berkenaan difahamkan orang ramai mengambil kesempatan untuk pulang beraya.

Dimakumkan pada hari berkenaan, jumlah kenderaan meningkat seawal jam 8 pagi menyebabkan kesesakan terutama di kawasan sebelum Plaza Tol Bentong.

Kerajaan pada 10 Mei lalu mengumumkan PKP 3.0 diperluas ke seluruh negara dan berkuatkuasa 12 Mei hingga hingga 7 Jun 2021.

Namun, semua sektor ekonomi masih dibenarkan beroperasi dalam tempoh PKP.


MPN teliti masalah pembiayaan dan modal peniaga Sabah, kata Muhyiddin

Majlis Pemulihan Negara (MPN) akan meneliti dan mencari mekanisma terbaik bagi membantu keluhan peniaga di Sabah yang berdepan dengan kekangan pembiayaan dan modal bagi memulakan perniagaan mereka, kata Tan Sri Muhyiddin Yassin.

Pengerusi MPN itu berkata sepanjang lawatan kerja dan tinjauannya di Sabah, kebanyakkan peniaga dan orang ramai yang ditemui membangkitkan berhubung bantuan yang diperlukan mereka selepas terjejas punca pendapatan akibat penularan pandemik Covid-19 yang melanda negara khususnya di negeri Bawah Bayu tersebut.

“Sementara itu, saya juga menerima maklum balas daripada para peniaga mengenai masalah biaya dan modal untuk membuka semula perniagaan mereka selain isu tenaga kerja.

“Insya-Allah, perkara yang mereka bangkitkan ini akan saya bawa ke mesyuarat Majlis Pemulihan Negara akan datang untuk dibincangkan dan dicari penyelesaiannya,” katanya dalam satu hantaran di Facebook hari ini.

Sabah kini berada dalam Fasa 2 sejak Julai lalu dan kebanyakkan sektor ekonomi sudah kembali dibuka, dijangka tidak lama lagi akan beralih ke Fasa 3 apabila kadar vaksinasi mencapai kadar 70 peratus.

“Rata-rata perniagaan mula dibuka, selari dengan peralihan Sabah ke Fasa 2 pada Julai lalu. Sabah yang telah mencapai kadar vaksinasi lebih 70% dijangka beralih ke Fasa 3 tidak lama lagi,” katanya.

Sementara itu, Muhyiddin juga berkata sektor pelancongan yang merupakan penyumbang utama kepada sektor ekonomi negeri tersebut menerima tempias yang teruk akibat penularan pandemik, bagaimanapun diharapkan ia akan kembali rancak selepas kebenaran rentas negeri diberikan selepas ini.

“Di sebalik pembukaan sektor ekonomi ini, saya sedar banyak industri di Sabah masih terkesan selagi sektor pelancongan belum boleh dijalankan sepenuhnya.

“Sekarang ini, kadar vaksinasi di peringkat nasional telah mencapai 87.2% dan dijangka mencecah 90% dalam tempoh kurang seminggu lagi. Apabila angka ini dicapai, rentas negeri akan dibenarkan dan saya berharap mampu merancakkan semula sektor pelancongan di Sabah,” ujarnya lagi.